2 Tekwaro 24
Loc pa Yoaci kabaka me Juda
(2 Luker 12.1-21)
1Yoaci ocamo ker ma mwaka me ditte abiro, ci obedo ka loc i Jerucalem pi mwaka pyeraŋwen, Nyiŋ minne Jibia me Beer-ceba. 2Yoaci obedo ka tiyo gin ma nen atir i waŋ Rwot pi kare me kwo pa ajwaka Yekoyada ducu. 3Yekoyada onyomo bote mon aryo, onywalo kwedgi litino co ki anyira.
4Lacen Yoaci obedo ki tam pi yubo ot pa Rwot. 5Ocoko ajwagi ki Lulevi, ocako waco botgi ni, "Wucit wa i gaŋi pa jo Juda, wek wucok lim ki bot jo Icrael ducu pi yu bo ot pa Lubaŋawu mwaka ki mwaka; ber wunen ni wutiyo tic man oyotoyot." Ento Lulevi pe guruyo tiyone oyotoyot. 6-Mumiyo kabaka olwoŋo Yekoyada ajwaka madit, openye ni, "Piŋo pe iweko Lulevi gujogo lim ki bot jo ma bedo i Juda ki Jerucalem kit ma yam Moses latic pa Rwot ociko ni myero gigam ki bot lwak jo Icrael pi tic me kema lok me caden?" 7Pien jo pa Atalia, ma en dako ma latim marac-ci, onoŋo yam guturo ki donyo i ot pa Lubaŋa, ci gutero jami ducu ma yam gidyero pi ot pa Rwot, gutiyo kwedgi pi woro Baal-gu.
8Pi meno kabaka ociko ni myero gipaa canduk, ci giguro ki woko i nyim doggola me ot pa Rwot. 9Gitito lok oromo i Juda ki Jerucalem ducu, ni myero dano gukellim ajog pa Rwot kit ma Moses latic pa Lubaŋa ociko ki jo Icrael i kare ma gitye i tim. 10Pienno rwodi kacel ki lwak ducu cwinygi obedo yom, ci gukelo lim ajog megi, gubolo i canduk nio ka gin ducu gumiyo. 11I kare ducu ma Lulevi gikelo canduk bot ludito ma kabaka ocimo, ka ce guneno ni lim tye i canduk madwoŋ, ci karan pa kabaka, kacel ki ajwaka madit, gibino gikwanyo lim woko ki i canduk gicito kwede, ka gidwoko canduk kakare i kabedone. Gubedo ka timo kit meno nino ki nino, ci gucoko lim madwoŋ. 12Kabaka ki Yekoyada gumiyo lim i ciŋ lutic ma giloyo dog tic me ot pa Rwot, giculo ki lupa-godi ki lupa bao pi yu bo ot pa Rwot, giculo kwede bene lutic ki nyonyo ki mola pi yu bo ot pa Rwot. 13Jo ma gimiyogi tic gutiyo ticgi matek ci yubone owoto oyot i ciŋgi maber, ci guyubo ot pa Rwot odoko maber kit ma yam con, odoko tek kakare. 14Ka doŋ gutyeko ticgi, ci gukelo lim mudoŋŋe bot kabaka ki Yekoyada, ka gutiyo ki jami ot pa Rwot, pi tic mapatpat ki pi gitum awaŋa, ki atabo me waŋo odok eceta, ki jami me jabu ki me ryal. Gutyero gitum awaŋa i ot pa Rwot jwijwi i kare me kwo pa Yekoyada ducu.
15Ento ka Yekoyada doŋ oteggi, oti woko, ci oto; i kare ma en to onoŋo mwakane romo miya acel ki pyeradek. 16Giyike i gaŋ kal pa Daudi i kin luker, pien en obedo ka tiyo tic maber i Icrael, kun tiyo pi Lubaŋa ki pi ot legane.
17Lacen i ŋe to pa Yekoyada, rwodi me Juda gubino guryebbe i nyim kabaka, ci kabaka owinyo lokgi. 18Gucako bwoto ot pa Rwot, ma Lubaŋa pa kwarigi, gudok ka woro Acera ma jok ma dako-ni, ki cal jogi apaya-gu. Cut akeca pa Rwot obino i kom jo Juda ki Jerucalem pi bal meno. 19Ento pud omedde ki cwalo lunebi mogo botgi, wek gudwokgi cen bot Rwot, ci gutito lokke botgi, ento dano gukwero winyo.
20-Cwiny pa Lubaŋa obino i kom Jekaria wod pa ajwaka Yekoyada ocuŋ i nyim lwak ci owaco botgi ni, "Lubaŋa owaco kuman ni, 'Piŋo wun wukalo wi cik pa Rwot, miyo pe wulimo gum? Pierr wutyeko bwoto Rwot woko, en bene doŋ otyeko bwotowu.' " 21Ento gubedo ka libo en, ci gucele ki got pi cik pa kabaka, guneke i dyekal me ot pa Rwot. 22Kabaka Yoaci pe opo pi kica ki pi ber ma Yekoyada won Jekaria yam onyuto i kome, ento dok oneko wode woko. I kare ma en to, Jekaria owacci, "Ber Rwot onen gin mutimme, ci ocul kworra!"
23I kare me tum mwaka mony pa jo Ciria obino ka lweny i kom Yoaci. Gubino i kom Juda ki Jerucalem, gujwero rwodi pa lwak woko ducu ki i kin dano, ka dok gucwalo jamigi ma guyako ducu bot kabaka me Damaciko. 24Kadi bed mony pa jo Ciria obino ki jo manok, ento Rwot omiyo mony madit pa jo Juda i ciŋgi, pien onoŋo gubwoto Rwot, Lubaŋa pa kwarogi. Kit meno gucobo kop ma Rwot oŋolo i kom Yoaci.
25Ka jo Ciria gua woko ki bote, gubwoto en ma doŋ guketo ret marac twatwal i kome, Luticce gupiro lok i kome pi culo kwor pi remo pa wod pa ajwaka Yekoyada, ci guneke woko i ot i wi kitandane. En oto kit meno, ci giyike i gaŋ kal pa Daudi, ento pe giyiko en i Lyel pa luker. 26Jo ma gujemo i kome gin ene: Jabad wod pa Cimeat ma nya jo Ammon, ki Yekojabad wod pa Cimrit ma nya jo Moab. 27Lok kom litino awobe pa Yoaci, ki lok mapol ma lunebi guloko i kome, ki lok kom gero ot pa Lubaŋa odoco gityeko coyone i Buk Lagony-lok ma i buk pa Luker Wode Amajia aye oleyo ka tyene.


2 Tekwaro 36:22
Ciro ociko ni jo Icrael gudok cen
(Ejira 1.1-3)
22I mwaka mukwoŋo me loc pa Ciro kabaka me Percia, wek lok pa Rwot ma yam oloko ki i dog Jeremia ocobbe kakare, cutcut Rwot otugo cwiny Ciro kabaka me Percia omiyo en otito lok oromo i lobo ma i te kerre ducu. En ocoyo lok man bene ki waraga ni,


Icaya 66
Rwot oŋolo kop i kom rok ducu
lobo obedo kom me teno tyena.
Kit ot aŋo ma onoŋo wutwero gero pira?
Ka yweyona kono onoŋo bedo kwene?
2Jami magi ducu atiyogi ki ciŋa,
pi meno jami magi ducu gubedo mega.
Man Rwot aye ma owaco.
Doŋ man aye dano ma abiciko waŋa i kome,
dano mamwol, ma ŋut bene i cwinye,
dok ma kome myeli lok ma an awaco.
3"Dano ma neko twon
rom ki ŋat ma neko dano;
ŋat ma tyero latin romo macalo gitum,
rom ki ŋat ma turo ŋut gwok;
ŋat ma kelo gityer me moko kwon tyero bota,
rom ki ŋat ma tyero remo opego;
ŋat ma waŋo odok luban macalo gityer me po
rom ki ŋat ma lego gum i kom cal jok.
Jo magi guyero yogi pigi kengi,
cwinygi yom mere ayoma i timgi me-kipyeda.
4An bene abiyero can ma myero omakgi,
abiyero can ma miyo lworo makogi marac twatwal;
pien i kare ma yam alwoŋogi, ŋat ma ogamo doga pe,
i kare ma aloko kwedgi, ŋat mo pe ma owinyo lokka;
ento gutimo gin ma nen marac i nyima,
guyero gigi gin ma pe yomo cwinya."
5Wuwiny lok pa Rwot,
wun jo ma komwu myel i lokke,
"Utmegiwu ma gidagwu,
ma guryemowu wucito woko cen pi nyiŋa,
doŋ giwaco ni, 'Koŋ wumi doŋ deyo bot Rwot
wek koŋ wanen yomcwinywu';
ento gin aye gigi ma gibiweko lewic makogi kekengi.
6"Koŋ wuwiny woo madit ma tye i gaŋ;
dwan mo ma a ki i ot pa Lubaŋa! Meno dwan Rwot,
ma tye ka culo kwor i kom lukworre.
7-"Dako nywal cutcut ma peya mwoc ogoyo?
En twero nywalo latin laco ma peya arem ocakke i kome?
8Aŋa ma yam koŋ owinyo kit gin macalo meno?
Aŋa kono ma yam oneno kit gin macalo meno?
Gibinywalo lobo i nino acel kaken?
Dok bene gitwero nywalo rok kulu i dakika mo manok keken?
Pien i kare ma arem pud ocakke acaka i kom Cion,
cutcut en onywalo litino awo bene woko.
9Itamo ni ka amiyo kare me nywalo jona oromo,
ci pe aweko ginywalogi?
An ma amiyo dano nywal-li aye dok abicego ot nyodo woko wek Cion pe onoŋ litino?"
Man Rwot ma owaco,
10"Cwinywu obed yom kacel ki Jerucalem,
cwinywu bene obed yom pire,
wun jo ducu ma wumare;
wubed ki yomcwiny madwoŋ kacel kwede,
wun jo ducu ma kumo pire;
11wek wudot cak ki i tunone okwe cwinywu,
calo latin ma doto tuno pa minne,
wek bene wumwony cakke ki yomcwiny,
pien cak dwoŋ twatwal i kore."
12Pien Rwot owaco kuman ni,
"Nen, abinyayo kuc bedo dit bote calo kulu,
ki lonyo pa lurok calo kulu ma opoŋ ma mol twatwal;
wubidoto cak ki i tunone, en bitiŋowu woko i lak ŋete,
dok bene wubibedo ka tuko i eme.
13Abikweyo cwinywu,
calo latin ma minne kweyo cwinye;
cwinywu bikwe i Jerucalem.
14Wubineno, ci cwinywu cako bedo yom,
komwu bibedo yot calo lum ma pud lot alota;
meno bimiyo wuŋeyo ni,
Rwot konyo jo ma tiyo pire
ento akemone tye i kom lukworre.
15"Pien nen, Rwot bibino ki mac,
kun gadigadine ducu bedo madwir calo yamo lapiru;
me coro akemone i komgi ki kiniga malyet adada,
kun jukogi ki leb mac.
16Pien Rwot biŋolo kop i kom dano kimac,
dok bene en bineko jo mapol woko ki pala lucwan;
jo ma en Rwot bineko bibedo pol mada.
17"Jo ma gilonnye kekengi doŋ me bedo leŋ me cito i potti, kun gilubo dano mo ma tye i dyere, ma gicamo riŋo opego ki gin mogo me kwer ki oyoo adeŋ-gu, gin ducu gibitum woko kacel dok lawaŋacel," man Rwot ma owaco.
18"Pien aŋeyo ticgi ki tamgi, abibino me coko rok ducu ma loko leb mapatpat kacel; gin gibibino ci gineno deyona, 19abiketo lanyut i kingi. Abikwanyo jo mubwot ki i kingi kenyo, abicwalogi bot lurok, bot jo Tarcic, Put ki Lud, ma gin jo ma gitelo atum, bot jo Tubal ki Javan, ki i lobo ma tye i dog nam ka mabor, ma pud peya guwinyo kit ma nyiŋa oywek kwede, kadi neno deyona i kin lurok. 20Gibikelo utmegigi ki i rok ducu macalo gityer me atyera bot Rwot, kun gikelogi ki aguragura, gadigadi, kitara, kana ki kinaga-gu wa i wi got mera maleŋ ma tye i Jerucalem, kit macalo jo Icrael kelo kwede gityergi me moko kwon i atabo maleŋ i ot pa Rwot. 21Abikwanyo jo mukene i kingi bene me bedo ajwagi ki Lulevi, man Rwot ma owaco.
22-"Pien kit macalo polo manyen ki lobo manyen ma abitiyo,
biri i nyima," Rwot ma waco,
"likwayowu kadiwa nyiŋwu bene biri kit meno.
23Por dwe ki por dwe,
cabit ki cabit jo ducu gibibino i nyima ka wora,"
Rwot ma owaco.
24-"Gibikato woko gicito ka neno kom dano muto ma yam onoŋo, gujemo woko i koma; pien kwidi ma camo komgi-ni pe to, mac ma iye bene pe giromo nekone, gin gudoko gin ma i dano ducu okwero."


Carolok 15
1Gam me mwolo kweyo kiniga woko,
ento lok magwagwa tugo kiniga medo ameda.
2Ka ce dano maryek tye ka lok, loko lokke mot maber ki ŋec,
ento jo ma gin lumiŋ gicoro lok me miŋmiŋ keken.
3Rwot neno kabedo ducu,
en neno jo ma lutim maraco kacel ki jo ma kitgi beco.
4Lok ma giloko mot ki kica tye macalo yat me kwo,
ento lok mogo muŋak balo cwiny dano woko.
5Dano ma lamiŋ cayo pwony ma wonne pwonye kwede,
ŋat maryek ye lok mejuk.
6Jo ma kitgi atir gikano lonyo madit iodigi,
doŋ lonyo ma jo maraco gilimo kelo botgi can keken.
7Lok pa jo maryek nyayo ŋec bot jo mukene,
kun tam pa lumiŋ noŋo pe timo kit meno.
8Rwot dag gitum ma jo maraco gityero bote,
ento cwinye bedo yom i kom lega pa jo ma kitgi atir.
9Rwot dag kit pa jo maraco,
en maro ŋatma bedo ki kit kwo ma tye atir.
10Ŋat ma bwoto lubo yo pa Rwot gibimiye pwod marac mada;
dok ŋat ma dag winyo lok me juk bito woko.
11Rwot ŋeyo gin ducu ma tye piny i lyel ki i lobo pa jo muto,
doŋ dano ma mwa-ni gitwero kano muŋ mo ma Rwot pe ŋeyo?
12Dano ma laŋala pe mito gitire;
en pe cito bot jo maryek.
13Dano ma tye ki yomcwiny gineno ki i waŋe,
ento dano ma cwinye cwer bedo ma cwinye ryaŋŋe aryaŋa.
14Tam pa ŋat ma tye ki niaŋ matut tye me yenyo ŋec,
lumiŋ mito giyeŋ megi ki lok me miŋo.
15Jo ma giunogi gibedo marac nino me kwogi ducu;
ento dano ma cwinye yom camo karama kare ki kare.
16Bedo ber me bedo ki jami manok kun ilworo Rwot,
kato ma ibedo ki lonyo madit kun noŋo it ye ki ayela keken.
17Camo pot dek i paco pa jo ma gimari
ber kato camo riŋo twon ma moo i paco pa jo ma gidagi.
18Dano ma kinigane lyet tugo mere daa,
ento ŋat ma diyo cwinye romo juko pyem.
19Ŋat ma lawackom rwatte ki peko i kabedo ducu ma en cito iye,
kun noŋo yo pa dano ma cwinye atir bedo yo gudo ma gigero maber.
20Latin maryek yomo cwiny wonne,
latin mamiŋ cayo minne acaya.
21Ŋat ma wiye odiŋ cwinye bedo yom i kom lok me miŋo,
ŋat ma tye ki niaŋ aye bedo ki kwo ma atir.
22Yub mo ma giyubo laboŋo noŋo tam muromo pe twero cobbe maber,
doŋ yub ma giyubo ma koŋ gipenyo tam bot jo mapol cobbe kakare.
23Dano ma miyo lagam ma rwatte ki lok mo-ni bedo ki yomcwiny,
ki lok ma en loko i kare ma mitte kikome, ber mada!
24Jo maryek gilubo yo ma dok tuŋ malo ma terogi i kwo,
wek pe gidony i lyel.
25Rwot keto ot pa ŋat ma lawakke woko,
ento gwoko waŋ lobo pa daa-to.
26Rwot dag tam pa jo maraco,
cwinye yom i kom lok pa jo ma cwinygi leŋ.
27Ŋat ma wor ma noŋo magoba i yo ma pe atir kelo can i kom jo ma i ode,
ŋat ma kwero gamo lim me wil i muŋ bibedo kwo.
28Dano ma kite atir koŋ bedo ki tam matut i kom lagam ma myero edok iye,
dano marac coro mere lok marac keken.
29Rwot tye cen ka mabor ki bot jo maraco,
ento winyo lega pa dano ma kite atir.
30Waŋ ma nen ma opoŋ ki bunyo miyo yomcwiny bot dano,
doŋ winyo lok maber miyo ibedo maber.
31Ŋat ma winyo lok maber ma gijuke kwede,
bibedo i kin luryeko.
32Ŋat ma weko lok me pwony, meno noŋo canne kekene;
ento ŋat ma ye lok me juk me yubo kite twero niaŋ i lok matut.
33Ka dano lworo Rwot, ci limo pwony me ryeko,
dok bedo ki mwolo aye yo me limo woro.


Ejekiel 11
Lubaŋa ojuko rwodi ma gin lutim maraco
1Cwiny pa Lubaŋa otiŋa malo, ci otera wa i doggola ma tye yo tuŋ wokceŋ me ot pa Rwot. Doŋ i kare ma atye kunnu ka ma cok ki doggola ci aneno jo pyeraryo wiye abic, ma onoŋo i kingi tye iye Jajania, wod pa Ajur, ki Pelatia wod pa Benaya, ma onoŋo gin rwodi ma giloyo lwak.
2Lubaŋa owacca ni, "Wod pa dano, magi gin aye lutim maraco ma gitye ka yubo lok me timo gin marac i gaŋ man. 3Giwacci, 'Kare ma wabigero iye odi doŋ cok. Gaŋ man obedo calo agulu me tedo, wan wabedo calo riŋo ma tye iye.' 4Pi meno, wod pa dano, tit lok i komgi."
5Cwiny pa Rwot opoto i koma, ci Rwot owaco bota ni atit lok man bot lwak ni, "Wun jo Icrael, aŋeyo gin ma wutye ka wacone, ki gin ma wutye ka yubone ki i tamwu. 6Wun doŋ wutyeko neko jo mapol i gaŋ kany mumiyo yo ma i gaŋ ducu opoŋ ki kom dano muto keken.
7"Mumiyo man en aye gin ma awaco botwu. Gaŋ man bidoko agulu me tedo, ento kom jo muto ma wunekogi ka wupyelogi i dye gaŋ gin aye riŋo me ateda. Ento wun gibikwanyowu woko ki i dye gaŋ. 8Yam wubedo ka lworo pala lucwan; ento abikelo dano ma gitye ki pala lucwan gilwenyo i komwu, man Rwot Lubaŋa ma owaco. 9Abikwanyowu ki i dye gaŋ akelowu woko, ci amiyowu i ciŋ lurok. Doŋ atyeko ŋolo kop me to i wiwu; 10gibinekowu woko i lweny ki pala lucwan i lobowu kikome. Man bimiyo wuŋeyo ni an aye a Rwot. 11Gaŋ man pe bibedo agulu me tedowu ki wun bene pe wubibedo calo riŋo ma tye i agulu. Abiketo can i komwu ki i kabedo ducu ma wubedo iye ki i lobo Icrael. 12Man bimiyo wuŋeyo ni an aye a Rwot, ki cik ma wuturo-ni meno cikka, ki gin ma giciko ni wuti-ni, ma pe wutiyo-ni, onoŋo an aye ma aciko, ento wubedo ka Lubo mewu cik pa lurok ma gurumowu."
13I kare-nu ma atye ka tito lok, cutcut Pelatiya wod pa Benaya opoto ci oto woko. Ci apoto piny aryeba ic kun akok ki dwan maloŋo ni, "Ai do, Rwot Lubaŋal Ibineko jo ma onoŋo gudoŋ i Icrael-li woko ducu?"
Lubaŋa ocikke pi miyo gicikke manyen bot jo ma onoŋo gitye i opii
14Rwot oloko kweda kun wacci, 15"Wod pa dano, jo ma gibedo i Jerucalem gitye ka lok piri kadi wa Luicrael wadiwu bene ma giterogi i opii. Giwacci, 'Opii doŋ gitye ka mabor ma pe gitwero woro Rwot. En omiyowa lobo man ni wacam obed mewa.' 16Kombeddi doŋ tit lok ma atye ka wacone-ni bot opii wadiwu. Acwalogi me cito ka bedo i lobo pa lurok ma tye ka mabor, ci akeyogi woko i lobo mukene ducu. Aye ni guwora i lobo ka ma gucito iye, ento pi kare me tutunu.
17"Pi meno tit botgi gin ma an Rwot atye ka wacone. Abicokogi woko ki i lobo ka ma yam akeyogi gucito iye, ci abimiyogi lobo Icrael adwoko cen botgi. 18Ka gudok kunnu, gibijwero gin ducu ma obedo cilo, ki gin me kwergu ducu. 19-Abimiyogi cwiny acel dok abiketo cwiny manyen i igi; abikwanyo cwiny matek calo got-ti woko ki i komgi, ci amiyogi cwiny pa dano. 20Doŋ miyo gibigwoko cikka dok bene giwinyo lokka kun gin yo gin ma an aciko ducu. Gibibedo jona, ki an bene abibedo Lubaŋagi. 21Ento abiketo can i kom jo ducu ma giworo gin ducu ma obedo cilo ki gin me kwer-gu. Abiculo kwor i komgi kun poro gin ducu ma yam gin gutimo, man Rwot Lubaŋa ma owaco."
Deyo pa Lubaŋa oa woko ki i Jerucalem
22-Lukerubi gucako tuk me cito malo, ci lawala bene gucito kacel kwedgi. Deyo pa Lubaŋa pa Icrael onoŋo tye ka wigi. 23Ci deyo pa Lubaŋa oa woko ki i gaŋ ocito ocuŋ i wi got ma tye yo tuŋ wokceŋ me gaŋ. 24Cwiny pa Rwot otiŋa woko i ginanyuta, ci okela odwoka woko cen bot jo ma tye i opii i lobo Kaldaya. Lacen ginanyuta meno ma onoŋo aneno ocako rwenyo woko ki bota, 25ci atito gin ducu ma Rwot onyutta bot jo ma onoŋo gitye i opii.


2 Luker 13
Loc pa Yekoakaj
1I mwaka me pyeraryo wiye adek me loc pa Yoaci wod pa Akajia kabaka me Juda, en aye Yekoakaj wod pa Yeko ocako iye loyo jo Icrael ki i Camaria, ci obedo ka loc pi mwaka apar wiye abiro. 2Obedo ka tiyo gin ma nen marac i waŋ Rwot, kun lubo bal pa Jeroboam wod pa Nebat ma en omiyo jo Icrael bene gubalo-ni; en pe obwoto lubogi. 3Ci kiniga pa Rwot otugge woko i kom Icrael, obedo ka miyogi jwijwi i ciŋ Kajael kabaka me Ciria, ki i ciŋ Ben-adad wod pa Kajael. 4Lacen Yekoakaj obako doge bot Rwot, ci Rwot owinyo kokone; pien oneno uno pa jo Icrael, kit ma kabaka me Ciria unogi kwede. 5Mumiyo Rwot omiyo lalar bot jo Icrael, ci gubwot ki i cin jo Ciria, ci jo Icrael gubedo i pacogi kit ma con ca. 6Ento pe gubwoto lubo kit bal me ot pa Jeroboam, ma en omiyo jo Icrael bene gubalo-ni, ento gubedo ka lubogi; ki yadi ma gicomo pi woro jok ma dako ma gilwoŋo Acera bene onoŋo pud tye i Camaria. 7Rwot oweko Yekoakaj pe odoŋ ki monnye mo, kono wegi aguragura pyerabic keken, ki gadigadi lweny apar, ki askari alip apar ma giwoto ki tyengi; pien kabaka me Ciria onekogi otyeko woko, omiyo guradde piny macalo apwa ma ginyono. 8Lok kom Yekoakaj mudoŋŋe ducu, ki gin ma yam otiyo gityeko coyone i buk me Tekwaro pa Luker me Icrael. 9Kit meno Yekoakaj oto, oywe kacel ki kwarine, ci giyiko i Camaria, Yoaci ma wode aye oleyo ka tyene.
Loc pa Yekoac kabaka me Icrael
10I mwaka me pyeradek wiye abiro me loc pa Yoaci kabaka me Juda, en aye Yekoac wod pa Yekoakaj ocako iye loyo jo Icrael ki i Camaria, ci obedo ka loc pi mwaka apar wiye abicel. 11En bene obedo ka tiyo gin ma nen marac i waŋ Rwot. Pe obwoto lubo lwak bal pa Jeroboam wod pa Nebat, ma en omiyo jo Icrael bene gubalo-ni; ento obedo ka lubogi. 12Lok kom Yoaci mudoŋŋe ducu, ki gin ducu ma otiyo, ki tek mere ma yam olwenyo kwede i kom Amajia kabaka me Juda, gityeko coyone i buk me Tekwaro pa Luker me Icrael. 13Yoaci oto, oywe kacel ki kwarine, ka Jeroboam ocako bedo i wi komker mere, Yoaci giyiko i Camaria kacel ki luker me Icrael.
To pa Elica
14-I kare ma two omako Elica, ma en aye two ma oneke, Yoaci kabaka me Icrael ocito bote ci ok ok i nyime kun wacci, "Wora, wora! Gadigadi lweny me Icrael ki wegi aguragura do ya!" 15Elica owacce ni, "Mak atum ki atero-gu"; ci en omako atum ki aterogu. 16Ci dok owaco bot kabaka me Icrael ni, "Tel atum"; ci otelo, Elica ocako keto ciŋe i wi ciŋ kabaka, 17kun wacci, "Yab dirica ma yo tuŋ wokceŋ"; ci oyabo. Elica dok owacce ni, "Baa atero"; ci obayo. Dok owaco ni, "Atero pa Rwot me loc! Atero me loyo jo Ciria! Pien ibilweny ki jo Ciria i Apek nio ka ityekogi ducu." 18Dok owacci, "Mak atero"; ci omakogi. Ci dok owaco bot kabaka me Icrael ni, "Pwodgi ki ŋom"; ci opwodo tyen adek, ci ogik. 19Dano pa Lubaŋa okeco i kome kun wacci, "Kono nene ipwodo ŋom tyen abic nyo abicel, kono nene ipwodo jo Ciria nio ka ityekogi. Ento in doŋ ibipwodo iloyogi tyen adek keken."
20Elica oto woko, ci giyiko. I kare-nu buca mony pa jo Moab bi no ka monyo lobo i dog oro, mwaka ki mwaka. 21Ci i kare ma gitye ka yiko laco mo, nen, buca mony pa luyak otuc, ci kom dano muto-ni gibolo i lyel pa Elica. Ka kom dano-nu ogudo cogo pa Elica, ci ocer woko, ocuŋ ki tyene.
22Kabaka Kajael me Ciria obedo ka uno jo Icrael i kare ducu me loc pa Yekoakaj. 23Ento Rwot onyuto berre botgi kun kica omake i komgi, ci olokke odwogo tuŋ botgi pi gicikkene ma yam oketo ki Abraim, ki Icaka ki Yakobo, pe omito tyekogi woko; pe obayogi woko ki i nyime nio wa onyoo.
24Ka yam Kajael kabaka me Ciria oto, ci wode Ben-adad odoko kabaka kun oleyo ka tyene. 25Ka Yekoac wod pa Yekoakaj omayo gaŋi ki i cin Ben-adad wod pa Kajael, gin gaŋi ma Kajael yam oyako ki bot wonne Yekoakaj ki mony-nyi. Yoaci obedo ka lweny i kome ci oloyo en tyen adek, ci odwoko gaŋi pa Icrael woko cen.


Jeremia 48:11
Gibijwero gaŋi me Moab woko
11Rwot owacci, "Moab yam obedo mot maber, dok bene yam pe gitero jone i opii. Moab obedo calo koŋo vino ma giweko ni ocek mot, ma pe giyelo, dok pe gionyo woko ki i opoko ma tye iye-ni i i opoko mukene. Mitte bene pe oballe, bille mere mamit kit macalo yam tye kwede con.


1 Camuel 21
Daudi oriŋo woko ki bot Caulo
1-Daudi ocito i Nob bot Akimelek ma ajwaka pa Lubaŋa, Akimelek obino ka jolo wi Daudi ki myelkom kun penye ni, "Piŋo it ye keni ma ŋat acel mo pe kacel kwedi?" 2Daudi ogamo dog ajwaka Akimelek ni, "Kabaka ocika ki lok mo kun waco bota ni, 'Pe iwek ŋatti mo oŋe lok ma acwali pire-ni, ki lok ma aciki kwede.' Pienno doŋ acikke ki jona pi kabedo ma abirwatte iye kwedgi. 3Kombeddi it ye ki gin aŋo i ciŋi? Miya mugati abic, nyo gin mo keken ma tye boti." 4Ajwaka odok iye bot Daudi ni, "Pe tye mugati mo me nino ducu-ni i ciŋa, ento atye ki mugati maleŋ, Ka ce gin awobeni gupokke woko ki mon i kin kare-ni, atwero mini." 5Daudi ogamo dog ajwaka ni, "Me adane, mon gipokke woko kwedwa kare ducu ka wacito ka mo, ki kom awobe gibedo leŋ kadi bed wot me nino ducu. Pe myero komgi obed leŋ makato tin ma wacito i lok ma pire tek-k i?" 6-Kit meno ajwaka omine mugati maleŋ; pien onoŋo mugati mo pe bote, kono mugati me aketa i nyim Lubaŋa keken, en aye gikwanyo ki i nyim Rwot, ma gidwoko waŋe ki mugati manyen ma pud lyet i nino meno kikome ma gikwanyo-ni.
7Laco mo ma i kin lutic pa Caulo onoŋo tye kunnu i nino meno, obedo ka dikke i nyim Rwot, Nyiŋe Doeg, Laedom, ma ladit pa lukwat pa Caulo.
8Daudi dok owaco bot Akimelek ni, "Itye ki pala lucwan nyo toŋ mo kany? Pe akelo kadi pala lucwan kadi wa jami lweny mo, pien or pa kabaka obedo rucurucu." 9-Ajwaka ogamo kun wacci, "Pala lucwan pa Goliac ma Lapiliciti ma yam ineko i nota Ela tye kany, Nen, tye ma giboyo kome woko ki boŋo giketo i ŋe epod. En ene; ka imito terone, ter do, pien mukene pe, ennu keken tye kany." Daudi owacci, "Pe tye mo ma rom ki meno; mina do."
10Daudi oa woko ki kunnu i nino meno kun riŋo ki bot Caulo, ocito bot Akic, kabaka me Gat. 11-Lutic pa Akic guwaco bote ni, "Man aye Daudi ma kabaka me lobo-ni. Yam giwere kun mon gimyelo kwede ma giwero ni,
'Caulo oneko mere dano alip,
ento Daudi oneko alip apar.' "
12-Daudi okano lok meno i cwinye, ci obedo ki lworo madwoŋ i kom Akic, kabaka me Gat. 13-Oloko kit bedone i nyimgi pi lworo, ocako banne woko i ciŋgi macalo lapoya, obedo ka goro kom kika me doggola ma i dog gaŋ, kun oweko laa doge mol i tike. 14Akic owaco bot luticce ni, "Nenu, laco-ni lapoya; piŋo dok wukelo bota kany? 15An can lupoya omaka bo, mumiyo wukelo laco man ka nyuto apoyane i nyima? Wumito laco man odony wa i oda?"


Nekemia 8:15
15dok myero guywek lokke wek gutit i gaŋigi ducu ki i Jerucalem, kun giwacci, "Wucit i wi godi ka kela jaŋ jeituni, ki jeituni ma i tim, ki yadi ma ŋwecgi kur, yat otit ki yadi ma potgi oluk wek wayub bolo mapol, kit ma gicoyo i buk me cik."


Jeremia 14:14
14Ento Rwot odokka iye owacca ni, "Lunebi gitye ka tito lok goba keken ki nyiŋa; an pe acwalogi, pe acikogi, dok bene pe bene pe aloko kwedgi. Gitye ka tito botwu ginanyuta me goba ki tyeto tyet ma konnye pe, kun gibwolo dano abwola ki tam ma gutamo pigi kengi.


1 Luker 9
Rwot onen bot Solomon tyen me aryo
(2 Tek 7.11-22)
1Ka Solomon otyeko gero ot pa Rwot, ki ode en kabaka, ki odi mukene ducu ma onoŋo en mitogi, 2-ci Rwot dok onen bote tyen me aryone, kit ma yam onen bote i Gibeon ca. 3Rwot owacce ni, "Atyeko winyo legani, ki bako dogi ma iketo i nyima; atyeko lonyo ot man ma igero-ni obed maleŋ, aketo iye nyina wek obed iye matwal; dok waŋa ki cwinya bikemo kunnu nino ducu. 4Ki ma tuŋ boti, ka ce ibibedo ki kit kwo i nyima ma yam woru Daudi obedo kwede-ni, kun ii Ien dok cwinyi atir, ce ka itiyo gin ma aciko ducu kun igwoko cik ma aketo, 5-ci an Lubaŋani abimoko komkerri me loyo jo Icrael matwal, kit ma yam aciko bot woru Daudi-ni kun awaco bote ni, 'Pe ibibedo laboŋo danoni mo ma bibedo i wi komker me Icrael.' 6Ento ka ce in nyo likwayi wuŋak wuweko lubo kora, ma wukwero mako lok ma aciko ki cik ma aketo i nyimwu, ce wukobo woko ka tiyo bot lubaŋa mogo mukene kun wuworogi, 7ci miyo abityekojo Icrael woko ki i lobo ma yam amiyo botgi-ni; dok abikwanyo waŋa woko, pe doŋ aneno ot man, ma doŋ alonyo bedo maleŋ pi nyiŋa-ni; miyo nyiŋ jo Icrael bi doko carolok ki lok aboka i kin rok ducu. 8-Ot man bi doko obur ma odurre lipim; miyo dano ducu ma gibikato ka ŋete gibiuro ki jwat kun giwacci, 'Kit lok aŋo ma omiyo Rwot otimo lobo-ni ki ot man ki tim macalo man?' 9Ka dok gibiwacci, 'Pien gubwoto Rwot Lubaŋagi ma yam okwanyo kwarogi ki i lobo Ejipt, ci gukobo i te loc pa lubaŋa mogo mukene, dok gubedo ka worogi ma kun gitiyo botgi bene; en aye lok mumiyo Rwot omiyo can opoto i komgi magwa-ni.' "
Tic mukene ma Solomon otiyo
(2 Tek 8.1-18)
10Gero odi aryo-ni ma Solomon ogero, gin aye ot pa Rwot ki ot pa kabaka, otero mwaka pyeraryo kulu, 11kun Kiram kabaka me Turo obedo ka miyo bot Solomon bao yat cedar ki bao yat ciprec, ki jabu bene kit ma en mito ducu. Lacen ka doŋ otum Solomon omiyo bot Kiram gaŋi pyeraryo ma i lobo Galilaya. 12Ento i kare ma Kiram oa ki i Turo ocito ka neno gaŋi ma Solomon omiyo bote-ni, oneno gaŋine pe guyomo cwinye. 13Kiram owaco bot Solomon ni, "Omera, man kono kit gaŋi aŋo ma imiya-ni?" Kit meno omiyo lobone gilwoŋo ni Kabul nio wa onyoo. 14Kiram onoŋo yam ocwalo bot Solomon jabu ma romo talanta miya acel ki pyeraryo.
15Man aye lok i kom tic muroni ma kabaka Solomon omiyo girono pi gero ot pa Rwot, ki ode kikome, ki Millo, ki cel me Jerucalem, kacel ki gaŋi magi, Kajor, Megido ki Gejer. 16Onoŋo Parao kabaka me Ejipt yam ocito omako Gejer ka owaŋo woko ki mac, ka dok oneko Lukaanan ma gibedo i gaŋ meno ci omiyo bot nyare ma Solomon onyomo, wek obed mot me nyommegi; 17ci Solomon ogero Gejer odoco. Girono bene dano pi gero Betkoron Mapiny, 18kacel ki Baalat, Tamar ma tye i tim me lobo Juda, 19ki gaŋi ducu me kano cam ma yam Solomon tye kwedgi, ki gaŋi me gadigadine me mony, gaŋi pa lulweny ma giriŋo ki aguragurane, ki kit gedo ducu ma Solomon omito gerogi i Jerucalem ki i Lebanon ki i lobo ma en loyo ducu. 20Likwayo pa jo ma pe gin jo Icrael ma yam gubwot ci gudoŋ i lobo ki i kom jo Amor, jo Kit, jo Perej, jo Kiv ki jo Jebuc, 21ma jwerogi woko liweŋ yam oloyo jo Icrael, gin aye Solomon oketo tic muroni i wigi macalo gin opii, kit macalo tye-ni nio wa onyoo. 22Ento Solomon pe omiyo jo Icrael tiyo tic macalo opii: gin gubedo askarine, ki ludito ticce, ludito wi mony, lukapten, ludito ma loyo gadigadi lweny, ki lulweny ma riŋo ki aguragura.
23Ludito pa Solomon ma giloyo dog tic ducu onoŋo giromo miya abic ki pyerabic; gin aye giloyo lwak ducu ma gitiyo tic ducu.
24Nya pa Parao odak woko ki i gaŋ kai pa Daudi, okobo i ode kikome ma Solomon ogero pire; ka dok lacen Solomon ogero Millo.
25-Solomon obedo ka tyero gitum awaŋa ki gityer lakwecwiny tyen adek i mwaka acel acel, kun tyerogi i wi keno tyer ma otiyo pi Rwot-ti, ka dok wano odok eceta i nyim Rwot. Solomon otyeko tic me gero ot pa Rwot kit meno.
26Kabaka omiyo gipayo lwak mel i Ejion-geber, ma tye cok ki Elot i dog Nam Makwar i lobo Edom. 27Kiram ocwalo luticce ma gin lunam ma guŋiyo ki tic i nam wek guwot ki mel meno kacel ki jo pa Solomon. 28Gucito i Opir ka omo jabu ki kunnu; gukelo ma romo talanta miya aŋwen ki pyeraryo ci gudwogo kwede gumiyo bot kabaka Solomon.


Jabuli 4
Lega me otyeno manyuto gen bot Lubaŋa
1Ai Lubaŋa, gam doga ka akok boti, in aye ma igwoka!
I kare ma atye i can, in ceŋ ibino ikonya.
Kombeddi doŋ ibed ki kica i koma, dok iwiny legana.
2Wun co mono, wubibedo ka yeta
pi kare ma rom mene?
Wun mono wubimaro lok ma konnye pe pi kare ma rom mene,
ma wulubo lok me goba-ni?
3Wuŋe ni Rwot doŋ otyeko yera me bedo dano mere kikome;
ka akok bo te en winyo kokona,
4-Kadi bed kiniga omakwu, ento pe wutim bal;
wutam tam matut mada ki i cwinywu,
wubed kenwu dok laliŋ i wi kitandawu.
5Wutyer gitum ma myero bot Rwot,
dok wuket gen mewu i kome.
6Tye jo mapol ma giwacci,
"Wamito walim gum!"
Nenwa ki kica, ai Rwot!
7Yomcwiny ma in imiya dwoŋ,
kato yomcwiny pa jo ma gitye ki kal ki koŋo madwoŋ ata.
8Cutcut ka abuto piny, acako nino woko mot liyoo ki kuc;
ai Rwot, in keni aye ma igwoka miyo abedo maber.


Nia 16
Lubaŋa omiyo manna
1Gua woko ki i Elim, ci lwak jo Icrael ducu gucorre i tim Cin, ma tye i kin Elim ki Cinai, i nino dwe apar wiye abic me dwe me aryone nia ma doŋ gua woko ki i Ejipt. 2Lwak jo Icrael ducu guŋur i kom Moses ki Aron i tim, 3kun giwaco botgi ni, "Kono nene Rwot aye onekowa ki ciŋe i lobo Ejipt, ka ma yam wabedo i ŋet agulu riŋo, ma wacamo kwon yeŋowa; ento in ikelowa wa i kany ka neko lwak man ducu ki kec."
4-Rwot dok owaco bot Moses ni, "Nen, abicwalo kwon cwer botwu nia ki i polo; ci dano gibikato woko cokone kun gicoko ma romo pi nino acel acel, wek koŋ anengi kwede, ka nyo gibilubo cikka nyo pe. 5I kom nino me abicelle ma noŋo gitye ka yubo ma gukelo-ni, dok bimedde madwoŋ ma rom ki ma gicoko nino acel acel-li kiryo." 6Kit meno Moses ki Aron guwaco bot jo Icrael ni, "Tin otyeno wubiŋeyo ni Rwot aye yam okwanyowu ki i lobo Ejipt, 7ki odiko bene wubineno deyo pa Rwot, pien otyeko winyo ka wuŋur i kom Rwot. Pien waŋ aŋagi ma wuŋur i komwa-ni?" 8Ci Moses owacci, "Ka Rwot omiyo riŋo acamawu tin otyeno, ka dok omiyo kwon ma yeŋowu odiko, waŋ kono aŋagi? Pien Rwot otyeko winyo ŋuro ma wuŋur kwede i keme-ni. Ŋurowu pe tye i komwa, ento i kom Rwot gire."
9Moses owaco bot Aron ni, "Wac ki lwak jo Icrael ducu ni, 'Wubin cok i nyim Rwot, pien otyeko winyo ŋurowu.' " 10Ka yam tye ka lok ki lwak jo Icrael ducu guneno tuŋ tim, ci nen, deyo pa Rwot onen i pol. 11Rwot owaco bot Moses ni, 12"Doŋ atyeko winyo ŋuro pa jo Icrael; wac botgi ni, 'Tin wi otyeno wubicamo riŋo, ki odiko wubicamo kwon ma yeŋowu: miyo wubiŋeyo ni an a Rwot Lubaŋawu.' "
13I kare me otyeno aluru gubino gucorre, guumo gony woko; dok i odiko toyo oluk oumo ŋet gony woko. 14Ka toyo doŋ oo woko, ci gin mo odoŋ piny ma oŋidde matitino macalo pok rec, kun oŋidde matitino macalo bwoyo pee ma opune i lobo. 15-Ka jo Icrael guneno, ci guloko kekengi ni, "Man gin aŋo?" Pien yam peya guniaŋ kite. Ci Moses owaco botgi ni, "Man aye kwon ma Rwot omiyo botwu me acama. 16Man aye gin ma Rwot ociko: ŋat acel acel ocok mere ma romo acamane. Wujob ma romo agwata moko kwon acel pi dano acel acel muporo wei dano ma ŋat acel acel tye kwede i kemane." 17Jo Icrael gutimo kit meno; jo mogo gucoko madwoŋ, jo mogo gucoko manok. 18-Ento ka guporo ki agwata moko kwon, ci ŋat ma ocoko madwoŋ pe mo odoŋ bote, ki ma ocoko manok pe mo orem, pien ŋat acel acel ocoko ma romo acamane. 19Moses owaco botgi ni, "Pe ŋatti owek mo odoŋ nio odiko." 20Ento pe guwinyolok pa Moses; mukene guweko dulle mogo odoŋ nio wa odiko, ci ocako nywal kwidi, okwok maŋwe, ci kiniga omako Moses i komgi. 21Gubedo ka cokone odiko odiko, kun ŋat acel acel coko ma oromo acamane; ento ka cen odoko lyet ci mee woko. 22I kom nino me abicelle gucoko kwon madwoŋ ma dodo ma yam-mi tyen aryo, ma romo agwata moko kwon aryo aryo. Ka lutel wi lwak ducu gubino gutito lokke bot Moses, 23-en owaco botgi ni, "Rwot yam ociko kit man ni, 'Diki en aye nino me yweyo mot, en cabit maleŋ pa Rwot. Wubul gin ma wumito bulone, ci wuted gin ma wumito tedone, ki ma odoŋŋe wukan, wugwok nio wa odiko.' " 24Kit meno gukano, gugwoko nio wa odiko macalo Moses ocikogi pe omedo ki kwok maŋwe, kwidi pe iye bene; 25Moses owacci, "Wucam tin, tin aye cabit pa Rwot. Tin wubinoŋo i bar. 26Wubicoko nino abicel; ento i kom nino me abirone, ma en aye cabit, pe bibedo tye." 27I kom nino me abiro jo mukene gucito woko ka jobone, pe gunoŋo gin mo. 28Ci Rwot owaco bot Moses ni, "Wubikwero lubo lok ma aciko, ki cikka ducu, nio wa awene? 29Nen ba! Rwot otyeko miyowu cabit, mumiyo i nino me abicel en omiyowu kwon ma romo nino ariyo. Myero dano acel acel obed mot i kabedone, wek dano mo pe owek kabedone ocit woko i nino me abiro." 30Kit meno dano ducu guywe mot i nino me abiro.
31-I kare meno jo me ot pa Icrael gulwoŋo nyiŋe ni manna. Onoŋo nen macalo nyig koo matar, ma mit malim, macalo nyim kic. 32Moses owacci, "Rwot ociko kit man ni, 'Wek gigwok ma romo agwata moko kwon acel wa i kare pa likwayowu, wek gunen kit kwon ma yam apitowu kwede i tim, i kare ma yam akwanyowu iye woko ki lobo Ejipt.'" 33-Moses owaco Aron ni, "Kwany abino, ci iony manna ma romo agwata moko kwon kacel, iket i nyim Rwot, wek obed me agwoka wa i kare pa likwayowu." 34Macalo Rwot ociko ki Moses, kit meno Aron oketo manna i nyim canduk lok me caden, wek obed me agwoka. 35-Jo Icrael gucamo manna gutyeko kwede mwaka pyeraŋwen kulu, nio ka guo i lobo ma giromo bedo iye; gucamo manna nio ka guo i waŋ lobo Kanaan. 36Agwata moko kwon ma yam gipimo kwede i kar onoŋo romo acel me abic me debe.


1 Luker 10:13
13Kabaka Solomon omiyo bot kabaka ma dako me lobo Ceba jami ducu ma cwinye omito, omiye gin ducu ma openyo, omedo ki gin ma en Solomon oyubo pi miyo bote muporo lonyone.
Kit meno kaba ka me Ceba ocako wot me dok i lobone kacel ki luticce ducu.


2 Camuel 8
Daudi omedo kerre odoko malac
(1 Tek 18.1-12)
1Lacen Daudi dok otayo jo Piliciti, ocako loyogi, dok omayo Meteg ama ki i ciŋgi. 2Daudi dok otayo jo Moab, ka opimogi ki tol, kun omiyo gubuto piny i nom. Opimo tol aryo me aneka ki tol acel me aweka makwo. Ci jo Moab gubedo i te loc pa Daudi, kun giculo mucoro bote.
3Daudi dok otayo Adadejer wod pa Rekob kabaka me Joba, ma onoŋo ocito ka roco kerre odoko tek i dog kulu Euprate. 4Daudi omako wegi aguragurane alip acel ki miya abiro, ki askari ma giwoto ki tyengi alip pyeraryo. Oŋolo odoŋ tyen aguragura ma yam ywayo gadigadi lwenygi, ento oweko mogo manok odoŋ ma romo ywayo gadigadi miya acel. 5Ka jo Ciria me Damaciko gubino ka konyo kor Adadejer me Joba, Daudi oneko jo Ciria alip pyeraryo wiye aryo. 6Daudi oketo lumony i cel gogo i lobo Ciria ma i ŋet Damaciko; ci jo Ciria ma gitye kunnu gubedo i te loc pa Daudi kun giculo mucoro bote. Rwot obedo ka miyo tek me bwoyo lobo bot Daudi ka ma en cito iye ducu. 7Daudi oyako lwak kwodi me jabu ma yam lutic pa Adedejer tiŋogi, ci oterogi i Jerucalem. 8Dok kabaka Daudi oyako lwak jami mapol me mola ki i Beta ki Berotai, ma yam obedo gaŋi pa Adadejer.
9I kare ma Toi kabaka me Kamat owinyo ni Daudi otyeko tayo mony pa Adadejer woko ducu liweŋ, 10ci Toi ocwalo wode Joram bot Daudi ka mote, ki pi pwoye pi lweny i kom Adadejer ki pi loyo en woko; pien yam Adadejer obedo ka lweny ki Toi tyen mapol. Joram onoŋo obino ki jami me ryal ki jabu ki mola-gu; 11jami meno bene kabaka Daudi odyerogi bot Rwot, kacel ki ryal ki jabu mukene ma en odyero ma oyakogi ki bot rok ducu ma en otayogi, 12bot jo Edom, jo Moab, jo Ammon, jo Piliciti ki jo Amalek, kacel ki jami ma oyako ki bot Adadejer wod pa Rekob, kabaka me Joba.
13-Daudi olimo yweka pi tekke kekene. I kare ma doŋ en tye ka dwogo, oneko jo Edom alip apar wiye aboro i nota me Kado. 14Oketo lumony i cel gogo i Edom, oromo i lobo Edom ducu, ci jo Edom gubedo i te loc pa Daudi. Rwot omiyo Daudi obwoyo lobo ka ma ocito iye ducu.
Ludito pa Daudi
(1 Tek 18.14-16)
15Daudi oloyo jo Icrael ducu kit meno; dok obedo ka ŋolo kop atir dok kakare i kom lwakke ducu: 16Joab wod pa Jeruya obedo ladit me mony; ki Yekocapat wod pa i Akilud obedo laco lok ma timme. 17Jadok wod pa Akitub ki Akimelek wod pa Abiatar gubedo ajwagi; Ceraya obedo karan; 18Benaya wod pa ekoyada obedo ladit ma loyo jo Keret ki jo Pelet; ki awobe pa Daudi gubedo ajwagi.


Nia 18
Yecero olimo Moses
1Yecero, ma ajwaka pa jo Midian, won dako pa Moses, yam owinyo gin ducu ma Lubaŋa obedo ka tiyo pi Moses ki pi jo Icrael, kit ma Rwot okwanyo jo Icrael ki i Ejipt. 2-Onoŋo Yecero, won dako pa Moses, ogamo Jipola dako pa Moses, i kare ma Moses odwoko en bote, 3-kacel ki awobene aryo. Nyiŋ awobi acel Gercom, pien yam owacci, "Abedo labedo i lobo pa lurok." 4Nyiŋ mukene Eliejer, pien yam owacci, "Lubaŋa pa wora aye okonya, ci olara ki i pala lucwan pa Parao." 5Ka Yecero, won dako pa Moses, obino ki awobene ki dakone bot Moses i tim, ka ma yam gugony iye i te got pa Lubaŋa, 6ŋat acel mo otito bot Moses ni, "Nen, won dakoni Yecero obebino boti ki dakoni kacel ki awobene." 7Ci Moses okato ocito ka jolo won dakone, ci oryebbe i nyime, onoto leme; ka gucako motte kekengi kun gipenyo kit bedogi, ka gudonyo i kema. 8Ka Moses otito ki won dakone gin ducu ma yam Rwot otimo i kom Parao ki i kom jo Ejipt pi jo Icrael, ki peko ma gubedo kwede i korayo, ki kit ma yam Rwot olarogi kwede. 9Ci cwiny Yecero obedo yom pi gin ducu ma Rwot yam otiyo bot jo Icrael, pi kit ma olarogi kwede ki i ciŋ jo Ejipt.
10Ci Yecero owacci, "Gipwo Rwot ma olarowu ki i cin jo Ejipt ki i cin Parao. 11Kombeddi doŋ aŋeyo ni, Rwot dit makato lubaŋa mukene ducu, pien olaro dano ki i ciŋ jo Ejipt, ma yam gubedo ka ronyogi-ni." 12Ka Yecero won dako pa Moses otyero gitum awaŋa, ki gitum mukene, bot Lubaŋa; ci Aron obino ki ludoŋo ducu pa jo Icrael ka camo kwon kacel ki won dako pa Moses i nyim Lubaŋa.
Keto luŋolkop
(Nwo 1.9-18)
13Orwone Moses obedo ka ŋolo kop pa dano, ci dano gucuŋ i nyim Moses nia odiko con nio wa otyeno. 14Ka won dako pa Moses oneno gin ducu ma en obedo ka timo pi dano, ci owacci, "Itiyo ki dano ku man piŋo? Piŋo ibedo keni, kun dano ducu gucuŋ gurumi woko nia odiko nio wa otyeno?" 15Moses owaco bot won dakone ni, "Pien dano gibino bota pi penyo dog Lubaŋa. 16Ka gitye ki lok alara, ci gibino bota, an aŋolo kop i kin dano ki lawote, kun amiyo giŋeyo cik pa Lubaŋa ki ŋolle." 17Won dako pa Moses owacce ni, "Gin ma in itiyo pe kakare. 18In kacel ki lwak wubiol woko, pien ticce pek obwoyo komi woko, in pe itwero tyekone keni. 19Doŋ iwiny doga; abimini ryeko, dok Lubaŋa obed kwedi! In ibibedo lakwena pa dano i nyim Lubaŋa, ki pi tero kopgi bot Lubaŋa. 20Ibipwonyogi cik ki kit ŋolone, kun imiyo giŋeyo lubone ki kit ma myero giti kwede. 21Ento in iyer dano makwiri ki i kin lwak, jo ma nen ni gilworo Lubaŋa, jo ma gigenogi, ma gikwero lim me wilo loyo kop matan: ci iket jo meno gulo lwak, gubed lulo jo alip, ki jo miya, ki jo pyerabic, ki jo apar. 22Wek guŋol kop ki dano kare ducu; gukel boti lok maditone keken; ento lok ducu matitino guŋol ki kunnu; ci doŋ gibiyweyo kori, dok gibinywako tiŋo peko meno kwedi. 23Ka itiyo kit man ma Lubaŋa bene ociki kwede kit man, ci ibitwero cirone, ki lwak man ducu bene gibidok i kabedogi ki kuc."
24Moses owinyo dog won dakone, otimo gin ducu ma owacce. 25Moses ocako yero jo makwiri ma i kin jo Icrael ducu, oketogi gudoko lutel wi lwak, lulo jo alip, ki jo miya, ki jo pyerabic, ki jo apar. 26Gubedo ka ŋolo kop i kare ducu; pido matego aye gikelo bot Moses, ento lok ducu matitino giŋolo ki kunnu. 27Ka Moses olwoko won dakone odok, ci en omedde anyim nio i lobo tugi.


Icaya 28:1
Rwot ociko lutel me lobo Epraim
1Tok me wakke pa lumero me lobo Epraim bineno can,
kacel ki ature me deyone mamwonya mada, ma en aye deyo ma ner woko,
ma tye malo i ŋet nota ma ceko twatwal,
ma obedo pa jo ma koŋo vino doŋ oloyogi woko.


2 Camuel 15:14
14Daudi owaco bot jo ducu ma gitye kwede i Jerucalem ni, "Wutugi a wek wariŋu woko. Ka pe wurune wacito woko oyoto, ci dano mo pe bibwot ki i ciŋ Abcalom, miyo bipoto i komwa, ci bikelo can madwoŋ i komwa. En bineko dano ma i gaŋ tyeko woko ki pala lucwan."


Esta 9
Lujudaya guneko lumerokgi
1Ci nino dwe apar wiye adek me dwe me apar wiye aryo oromo, ma en aye dwe me Adar. Meno aye nino kikome ma lumerok pa Lujudaya gimito ni gilogi iye pi lok me cik ma kabaka oketo, ento onoŋo olokke odoko nino ma Lujudaya aye myero gulo iye lumerokgi. 2I nino meno Lujudaya gucokke kacel i gaŋgi i dul lobo ducu liweŋ ma i te loc pa kabaka Akacwero, me neko jo-nu ma onoŋo mito timo aranyi i komgi. Pe tye ŋatti mo ma romo cuŋ i nyimgi, pien lworo omako rok ducu i komgi. 3Rwodi ducu me dul lobo mapatpat, ki luloyo madoŋo, ki lulo dano, ki lutic pa kabaka, gukonyo Lujudaya, pien lworo madit mada omakogi i kom Mordekai. 4Pien onoŋo Mordekai odoko dano me awora mada i ot pa kabaka, doŋ ywekane oromo dul lobo ducu, Twero pa Mordekai owoto ki medde mada. 5Ci Lujudaya gucako lweny i kom lumerokgi ducu; gunekogi ki pala lucwan, gutyekogi woko, gutimo gin ma igi mito i kom jo ma onoŋo gidag wangi-ni. 6I gaŋ kal madit me Cuca kikome, Lujudaya guneko dano ma romo miya abic, gutyekogi woko. 7Guneko bene Parcandata, Dalpon ki Acapata, 8Porata, Adalia ki Aridata, 9Parmacata, Aricai, Aridai ki Vaijata, 10ma gin aye awobe apar pa Aman wod pa Amedata, lamerok pa Lujudaya; ento pe guyako jami mo.
11I nino-nu kikome jo ma ginekogi i gaŋ kai me Cuca ginyuto welgi ki kabaka. 12Kabaka otito ki daker Esta ni, "Lujudaya guneko lumerokgi miya abic i gaŋ kai me Cuca ki awohe apar pa Aman bene, Gin doŋ gutimo gin aŋo i dul lobo mukene ma i te kerra-ni? Gin aŋo ma myero piri? Gitwero mini, Gin aŋo ma pud ipenyo? Gitwero cobone." 13Ci Esta ogamo ni, "Ka kabaka oye, myero giket cik ni diki doki Lujudaya ma tye i Cuca gutim macalo tin-ni. Ki awobe apar pa Aman doki myero gilyer komgi i wi yat me deyo dano." 14Kabaka oye ni myero gitim kumeno; girriiyo cik meno oŋene i Cuca ci gulyero kom awobe apar pa Aman i wi yat me deyo dano. 15Lujudaya ma onoŋo gitye i Cuca gucokke kacel doki i nino dwe apar wiye aŋwen me dwe me Adar, ci guneko dano miya adek i Cuca, ento pe guyako jami mo.
Nino madito me Purim
16Lujudaya mukene ma gibedo i dul lobo mapatpat ma i te Loc pa kabaka guŋbbe kacel bene pi gwoko komgi. Guneko dano alip pyerabiro wiye abic i kom jo ma daggi-ni, mumiyo gunoŋo yweyo i kom lumerokgi; ento pe guyako jami mo. 17Meno otimme i nino dwe apar wiye adek me dwe me Adar. I nino dwe apar wiye aŋwen en aye guywe iye, ci giloko odoko nino me tedo karama ki me yomcwiny. 18Ento Lujudaya ma onoŋo gitye i Cuca gukkeco i nino dwe apar wiye adek ki apar wiye aŋwen, mumiyo gin guywe i nino dwe apar wiye abic, ci guloko nino meno odoko nino me tedo karama ki me yomcwiny. 19Pi meno Lujudaya ma gibedo i caro, i kin gaŋ, gikwero nino dwe apar wiye aŋwen me dwe me Adar macalo nino me yomcwiny ki me tedo karama ki me yweyo, ki nino ma dano poko iye mot me jami mabeco bot luwotgi.
20Mordekai ocoyo lok magi ducu, ocwalo waraga bot Lujudaya ducu ma gibedo i dul lobo ducu ma i te loc pa kabaka Akacwero, ma gitye cok ki ma gitye ka mabor. 21Ocikogi ni myero gikwer nino dwe apar wiye aŋwen me dwe me Adar, ki nino dwe apar wiye abic bene me dwe meno, mwaka ki mwaka, 22ni gin aye nino ma Lujudaya gunoŋo iye yweyo i kom lumerokgi, dwe ma gua kwede ki i cwercwiny medwogo kwede i yomcwiny, ma gua kwede ki i kumo me dwogo kwede i kuc; wek gulok nino magi gubed nino me tedo karama ki me yomcwiny, nino me cwalo jami mabeco bot luwotgi, ki me cwalo mot bot lucan.
23Lujudaya guye me timo kit ma onoŋo doŋ gucako kwede ki kit ma Mordekai ocoyo botgi-ni. 24-Pien Aman ma jo Agag wod pa Amedata, lamerok pa Lujudaya ducu, opiro lok i kom Lujudaya me nekogi woko, ci obolo kwir ma gilwoŋo ni Pur me loyo tekogi wek etyekgi woko. 25Ento ka Esta obino i nyim kabaka omiyo twer i coc ni lok marac ma en opiro i kom Lujudaya myero gidwok i wiye, dok ni awobe pa Aman myero gidegi woko i wi yat me deyo dano. 26Pienno nino-ni gilwoŋo ni Purim, pi lubo nyiŋ kwir ma gilwoŋo ni Pur. Pienno, pi lok ducu ma gicoyo i waraga-nu dok pi can ma gineno pi lok meno ki gin ma otimme i komgi. 27Lujudaya guye lok man ni myero obed i wigi, ki i wi likwayogi, ki i wi jo ducu ma gibiribbe kwedgi; myero gikwer nino magi aryoni, kun gilubo lok ma gicoyo i kare ma giciko mwaka ki mwaka ma pe gikeŋ. 28Nino magi myero gipo pigi dok gikwergi wa i kare pa likwayogi ducu i doggola acel acel, i dul lobo ducu ki i gaŋ madito ducu. Lujudaya pe myero guwek gwoko nino magi me Purim, po iye pe myero ogiki i kin likwayogi.
29Ci daker Esta nya pa Abikail, ocoyo waraga gin ki Mordekai ma Lajudaya, kun moko waraga man me aryo-ni i kom Purim ki twerone ducu. 30Gicwalo waraga bot Lujudaya ducu ma i dul lobo miya acel ki pyeraryo wiye abiro ma i te loc pa kabaka Akacwero ki lok me kuc ki ada, 31ni meno nino magi me Purim myero gikwer i kare ma giciko, kit ma Mordekai Lajudaya ki daker Esta guciko bot Lujudaya, ki kit ma Lujudaya onoŋo guciko pigi kengi ki pi likwayogi i kom lok ma mako kare me ri kecgi ki kokogi. 32Cik pa daker Esta omoko lok man me Purim, ci gicoyo gigwoko i buk.


2 Tekwaro 35
Yocia okwero nino madito me Kato (Paska)
(2 Luker 23.21-23)
1Yocia okwero nino madit me Kato (Paska) pa Rwot i Jerucalem. Ci guneko litino romi me Kato (Paska) i nino dwe apar wiye aŋwen me dwe mukwoŋo. 2En oyero ajwagi ci oketogi i dog ticgi, dok ocuko cwinygi i kom tic ma i ot pa Rwot. 3Dok owaco bot Lulevi ma gin aye gupwonyo jo Icrael ducu-ni, ma gin jo maleŋ i nyim Rwot, ni, "Wuket canduk maleŋ i ot ma Solomon wod pa Daudi, kabaka me Icrael, yam ogero; pe myero dok wubed ka tiŋone i wi gwokwu. Wun doŋ wuti bot Rwot Lubaŋawu ki lwakke jo Icrael. 4-Wuyubbe kun wulubo dog odi pa kwariwu ki dulwu, kun wulubo bene gin ma yam Daudi kabaka me Icrael ociko ki gin ma wode Solomon ociko. 5Dok wucuŋ i kabedo maleŋ, wucuŋ kun wulubo dog odi pa kwari utmegiwu ma gin jo me lobo-ni, kun dul acel acel pa Lulevi ocuŋ pi dog ot acel acel pa lwak. 6Kit meno doŋ wunek litino romi me Kato (Paska), wulonnye kenwu, wuyub gin ma mitte pi utmegiwu, wek gulub lok pa Rwot ma Moses ociko."
7Yocia omiyo litino romi ki litino dyegi alip pyeradek, ki twoni alip adek, bot lwak pi gityer me Kato (Paska) pi lwak jo ducu ma onoŋo gitye kenyo. Jami magi ducu jami ma oa i kom jami pa kabaka. 8Ki rwodi bene gumiyo gin ma cwinygi opwoyo bot lwak, bot ajwagi ki bot Lulevi. Ilkia, Jekaria ki Jekiel, ma gin ludito ma giloyo tic ma i ot pa Lubaŋa, gumiyo bot ajwagi litino romi ki dyegi alip aryo ki miya abicel ki twoni miya adek me gityer me Kato (Paska). 9Konania ki omegine, ki Cemaya ki Netanel, ki Kacabia, Jeyel ki. Jojabad, ma gin ludito pa Lulevi, gumiyo litino romi ki dyegi alip abic, ki twoni miya abic, bot Lulevi me gityer me Kato (Paska).
10I kare ma doŋ giyubo jami ducu kakare, ajwagi gucako cuŋ i kabedogi, ki Lulevi bene gucuŋ i dul ki dul i dog ticgi kun gin ducu gilubo gin ma kabaka ociko. 11Guneko litino romi me Kato (Paska), ci ajwagi ticgi obedo me coro remo ma gigamo ki bot Lulevi ina gitye ka yaŋo riŋo. 12I kare ma gitimo man giketo dul mukene me gitum awaŋa cen, ma gibipoko i kin lwak kun gilubo dog odi pa kwarigi, wek gutyer bot Rwot, macalo gicoyo i buk pa Moses. Ci gutiyo ki twoni bene kit meno. 13-Gubulo litino romi me Kato (Paska) ki mac kun gilubo cik ma yam giciko; ento jami me gityer maleŋ gutedo ateda ki otako ki agulu, ki cupuriya, ka gucako tiŋone gutyero bot lwak oyotoyot. 14I ne meno gubedo ka yubo jami pigi kengi ki pi ajwagi, pien ajwagi ma gin likwayo pa Aron onoŋo gitye ki tic madwoŋ twatwal me waŋo gitum awaŋa-gu ki moo dwolo-gu nio wa i wor, Kit meno Lulevi guyubo jami pigi kengi ki pi ajwagi bene ma gin likwayo pa Aron. 15-Likwayo pa Acap ma gin luwer, gubedo i kabedogi macalo Daudi, Acap, Keman, ki Jedutun ma lanen pa kabaka onoŋo guciko; ki lugwok doggola ot pa Rwot ducu gubedo i doggola acel acel. Pe gumito weko ticgi pien guniaŋ ni utmegigi ma Lulevi gubedo ka yubbe pigi bene.
16Meno aye kit ma giyubo ki tic pa Rwot i nino-nu, pi kwero nino madit me Kato (Paska) ki pi tyero gitum awaŋa i kom keno tyer pa Rwot, kun gilubo lok ma kabaka Yocia ociko. 17-Jo Icrael ducu ma onoŋo gitye kunnu gukwero nino madit me Kato (Paska) i kare meno, ki dok gukwero bene nino madito me Mugati ma Tobi Pe Iye pi nino abiro. 18Pe tye nino mo madit me Kato (Paska) ma gikwero kit man i Icrael nia i kare pa lanebi Camuel. Dok pe tye laker mo i kin luker me Icrael ma yam okwero nino me Kato (Paska) macalo Yocia okwero, kacel ki ajwagi ki Lulevi, jo Juda ki jo Jerucalem ducu ma onoŋo gubedo tye, ki jo ducu ma gibedo i Jerucalem. 19I mwaka me apar wiye aboro me loc pa Yocia en aye gikwero iye nino man madit me Kato (Paska).
To pa Yocia
(2 Luker 23.28-30)
20I ŋe man ducu, ma doŋ Yocia otyeko yubo ot pa Lubaŋa, Neko kabaka me Ejipt ocito ka lweny i Karkemic ma cok ki kulu Euprate, ki Yociaa bene ocrto ka lweny i kome cut. 21Ento Neko ocwalo kwena bot Yocia ma guwacci, "Imito, watimme niŋniŋ: kaba ka me Juda? Tin an pe abino ka lweny i komi, ento abino ka lwenyo i kom jo ma atye ka lweny i komgi; dok Lubaŋa ociko me tiyo man oyotoyot. Wek pyem ki Lubaŋa ma tye kweda-ni miyo neki woko." 22Ento Yocia pe oloko ŋeye ki kabaka Neko, ci orukke macalo dano mo ata wek elweny kwede. Yocia pe owinyo lok pa Neko ma oa ki i dog Lubaŋa kadi ki acel ento ocerre ocito ka lweny kwede iba; Megido. 23Cutcut gutugi celo kabaka Yocia woko; ci kabaka owaco bot luticce ni, "Wukwanya woko ki i wan lweny, pien doŋ gutyeko keto ret marac twatwal, i, koma." 24Ci luticce gukwanye woko ki I gadigadine gukete i gadigadine me aryone ka gutere i Jerucalem. Yocia oto, ci giyike i lyel pa kwarine. Jo Juda ki jo Jerucalem ducu gukumo matek pi Yocia. 25Jeremia bene okok matek pi Yocia; co kacel ki mon ma gubedo ka wer guloko pi Yocia i kokogi cakke i kare ca nio wa onyoo. Guketo man odoko cik i Icrael ducu: nen gityeko coyone i buk me Koko. 26Lok kom Yocia mudoŋŋe ducu, ki tic mabeco ma en otiyo ducu kit ma gicoyo kwede i buk me cik pa Rwot, 27gin ma yam en otiyo ducu, nia i acakkine nio i agikkine, nen, gityeko coyone I buk pa Luker me Icrael ki me Juda.


Ejekiel 11:1
Lubaŋa ojuko rwodi ma gin lutim maraco
1Cwiny pa Lubaŋa otiŋa malo, ci otera wa i doggola ma tye yo tuŋ wokceŋ me ot pa Rwot. Doŋ i kare ma atye kunnu ka ma cok ki doggola ci aneno jo pyeraryo wiye abic, ma onoŋo i kingi tye iye Jajania, wod pa Ajur, ki Pelatia wod pa Benaya, ma onoŋo gin rwodi ma giloyo lwak.


Daniel 11:4
4Ka doŋ ineno en ocako loc kit meno ci kerre bitur gipoko iye woko i kin yamo aŋwen me polo, ento pe bibedo pi likwaye, dok pe bilubo kit loc ma onoŋo en loyo kwede lobo; pien gibitiŋo kerre woko ki berre gimiyo bot jo mukene ma pe likwaye.


Jeremia 8:12
12Tika yam lewic omakogi i kare ma gutiyo gin me kwer?
Pe gire, lewic mo pe omakogi wacel;
pe gumiyo waŋgi omyeno wacel ki lewic.
Pi meno gin bene gibipoto calo jo mukene ma gibipoto;
kare ma abiketo can i komgi gibitum woko ducu."
Man Rwot ma owaco.


1 Tekwaro 5
Likwayo pa Reuben
1-Man lok kom likwayo pa Reuben ma latin kayo pa Icrael. En aye latin kayo, ento otimo kir pi bedo ki ci-wonne. Pi meno ditte me anywalli gimiyo bot litino awobe pa Yucepu wod pa Icrael, pe doŋ gicoyo nyiŋe i buk me tekwaro ma lubo kit ma ginywale kwede. 2-Dok kadi bed Juda yam obedo oteka i kin omegine, dok laker bene onoŋŋe ki i kin likwaye, ento dit me anywalli onoŋo tye bot Yucepu. 3Litino awobe pa Reuben ma latin kayo pa Icrael gin aye Kanok, Pallu, Kejeron ki Karmi.
4Litino awobe pa Joel gin ene: wode obedo Cemaya, ma wode Gog, ma wode Cimei, 5ma wode Mika, ma wode Reaya, ma wode Baal, 6-ma wode Beera ma yam Tiglat-pilecer kabaka me Aciria otero woko i opii; en yam obedo ladit pa jo Reuben.
7Lukakagi yam gicoyo tekwarogi kun lubo yalwakgi ki doggolagi, gin ene: laditgi Jeyel, ki Jekaria, 8ki Bela wod pa Ajaj ma wod pa Joel; en yam bedo i Aroer, ma lobone oo wa i Nebo ki Baal-meon. 9En yam obedo bene yo tuŋ wokceŋ ma lobone o wa i dog tim ma i ŋet kutu Euprate tuŋ kany, pien onoŋo doŋ limgi onya madwoŋ i lobo Gilead. 10I kare pa Caulo gubedo ka lweny ki jo Agri ci gunekogi, ka gucako bedo i kemagi i lobo ducu ma i ŋet lobo Gilead yo tuŋ wokceŋ.
Likwayo pa Gad
11Likwayo pa Gad gubedo i lobo Bacan nio kwede wa i Caleka, kun gukemme ki jo Reuben. 12Joel obedo laditgi, me aryone Capamo Janai ki Capat bene gubedo i Bacan. 13Lukakagi gupokke i doggola mapatpat ma kwarogi obedo Mikael, Meculam, Ceba, Jorai, Jakan, Jia ki Eber, gin abiro. 14Magi aye gubedo likwayo pa Abikail wod pa Kuri, ma wod pa Jaroa, wod pa Gilead, wod pa Mikael, wod pa Jecicai, wod pa Jado, wod pa Buj. 15Aki wod pa Abdiel ma wod pa Guni, en aye obedo ladit ma loyo dog odi pa kwarogi. 16Gin gubedo i Gilead, i Bacan ki i gaŋi ma i lobo meno, ki i kakwat ducu ma i lobo Caron, nio wa i waŋ lobo kikome. 17Jo magi ducu gicoyo nyiŋgi i buk me tekwaro i kare pa Yocam kabaka me Juda, ki i kare pa Jeroboam kabaka me Icrael.
Lok kom kaka aryo ki nucu
18Jo pa Reuben, jo pa Gad, ki nucu kaka pa Manace yam gitye ki twoni oteka lweny ma gitye ki kwotgi ki pala lucwangi, ma gutelo atumgi bene, ma gin oyita lweny, dano alip pyeraŋwen wiye aŋwen, ki miya abiro ki pyerabicel ma guyubbe pi lweny. 19Gulwenyo ki Jekur, Napic ki Nodab, ma gin jo Agri. 20Lubaŋa okonyogi ka lweny kwedgi, pien gukok bote i kare ma gilwenyo, ci en oye legagi pien onoŋo gigene, ci omiyo jo Agri ki lwakgi ducu i ciŋgi. 21Guyako limgi makwo ma romo kinaga alip pyerabic kulu, romi alip miya aryo ki pyerabic, ki kana alip aryo, kacel ki dano alip miya acel ma guyakogi makwo. 22Guneko jo mapol, pien mony meno obedo mony pa Lubaŋa. Ci gubedo i lobo pa jo-nu nio wa i kare ma giterogi i opii.
23Jo me nucu kaka pa Manace gubedo i lobo meno. Gubedo mapol mada cakke ki i lobo Bacan nio kwede wa i Baal-kermon, Cenir ki got Kermon 24Magi aye ludito wi kaka ma i odi pa kwarogi: Eper, Ici, Eliel, Ajriel, Jeremia, Kodavia ki Jadiel, twoni oteka lweny ma nyiggi oywek, ma gin aye ludito i odi pa kwarogi. 25Ento guŋayo waŋ Lubaŋa pa kwarogi, gubedo ka woro lubaŋa pa jo me lobo meno ki tim kwele kwele-gu, gin jo ma onoŋo Lubaŋa otyekogi woko ki i nyimgi. 26-Pi meno Lubaŋa opiyo Pul kabaka me Aciria, ma en aye Tiglat-Pilecer kabaka me Aciria, ci oterogi i opii, gin jo Reuben, jo Gad ki nucu kaka pa jo Manace. Oterogi wa i Kalak, Kabor, Kara ki i kulu Gojan, pud gitye kunnu nio wa onyoo.


Carolok 26
1Woro dano ma lamiŋ,
cal ki pee i kare me oro nyo kot ma cwer i kare me kac.
2Lok ma giceni kwede pe twero timo gin mo i komi ka ce pe ibalo,
obedo calo winyo lakalagwec ma tuk yeŋŋe atata,
dok calo aliboro ma tuk twarre cito woko.
3Gigoyo aguragura ki del, gitweyo dog kana ki ogwil,
odoo aye gigoyo ki ŋe dano ma Lamiŋ.
4Pe idok i peny pa dano ma miŋ ma rom ki miŋone,
miyo in bene ilokke idoko lamiŋ calo eno
5Dok i peny pa dano ma miŋ ma rom ki miŋone,
wek pe otam pire kene ni eryek.
6Ŋat ma oro lamiŋ me cwalo lok ka mo
meno rom ma oŋuno tyene kekene dok tye ka yenyo ayela ni obin ikome.
7Carolok ma lumiŋ giloko,
cal ki tyen dano ma laŋol ma lyero alyera ma konnye doŋ pe.
8Ŋat ma woro lamiŋ
rom ki dano ma otweyo gweŋ i lataŋdiyo.
9Carolok ma lumiŋ giloko,
rom ki okuto ma cobo ciŋ dano ma lamero.
10Won tic ma coyo lamiŋ nyo lamero me tic bote
rom ki won atero ma bayo aterone ci celo dano ducu.
11Ŋat ma lamiŋ ma nwoyo tim miŋone
rom ki gwok ma lokke dok ka naŋo ŋokke kekene.
12Ineno dano ma tamo ki i cwinye ni eryek pire kene?
Itwero bedo ki gen i kom ŋat ma lamiŋ makato eno
13Dano ma lawackom wacci, "Labwor tye i waŋa yo!
Labwor tye i dye gudo!"
14Dano ma lawackom bedo ka lokke aloka i wi kitandane,
macalo kika ma wirre i kom pete.
15Lawackom luto ciŋe i atabo;
ento kwanyo ciŋe me tero cam i doge loye.
16Dano ma lawackom nenne kekene ni eryek
ekato kadi wa dano abiro ma gitwero dok i peny ki ryeko.
17Ŋat ma donyo i lok daa ma pe okemo en
rom ki ŋat ma mako gwok ma tye ka kato akata ki ite.
18Calo dano ma lapoya ma cwinyo mac i wi ot,
nyo ma bayo atero ci neko dano,
19en aye ŋat ma bwolo lawote
kun waco ni, "An atye ka loko lok oree keken!"
20Pi nok pa yen miyo mac pe lyel maber, to woko;
ka ma ŋat ma maro kwoto dano pe iye, daa bene gik woko cut.
21Macalo bilo kano lodi mac, yen bene miyo mac lyel,
dano ma maro daa bene tye kit meno, miyo daa medde ameda.
22Lok pa ŋat ma lakwot dano mit calo kwon ma gitedo makur atika,
ma gimwonyo cito i ic kikome.
23Dano ma loko lok mamit ki doge ma kun noŋo tye ki tam marac i cwinye
rom ki atabo lobo ma gidero ki libi ma ryeny aryenya.
24Ŋat ma lakworri twero loko boti lok mamit ki doge noŋo
kun noŋo tye ki adagadaga i cwinye;
25kadi ka loko lok mamit niŋo, pe iye lokke,
pien cwinye opoŋ ki jami abiro ma gin ducu gin me kwer.
26En twero umo adagadaga ma etye kwede i cwinye ki bwola,
ento lwak ka ocokke gibineno gin marac ma en otiyo.
27Ŋat ma kwinyo bur bipoto iye;
ki ŋat ma cako loro got, got bipoto i kome.
28Ŋat ma lagoba kwero jo ma en tye ka unogi,
dok dano ma bwolo dano ki lok mamit kelo can keken.


Luŋolkop 16
Samson ocito Gaja
1I nino mo Samson ocito Gaja, ci oneno lakwele mo, ocito odonyo bote. 2Gitito bot jo Gaja ni, "Samson obino kany," ci gurumo kabedo-nu woko, gubuto gukure i dog cel me gaŋ meno dyewor benebene. Guliŋ woko litik i dyewor meno, kun gikwilo lok ni, "Weku wakure nio wa kwar piny, ka doŋ wabineke." 3Ento Samson obuto kunnu o wa i cwiny dyewor, ci ba malo i cwiny dyewor, omako dog cel me gaŋ-ŋu, ki pagi wirre aryo ducu, oputogi woko ki pal gwoke, ki rii me cegone ki jamine ducu, otiŋogi woko, oterogi wa i wi got ma i nyim Kebron.
4Lacen dok omaro dako mo ma i nota me Corek, ma nyiŋe Delila. 5Ci rwodi pa jo Piliciti gubino bot dako, guwaco bote ni, "Bit en mot, wek inoŋ ka ma tek kome madwoŋ-ŋi ocuŋ iye, ka dok wabiloye ki yo aŋo, wek watweye, wabwoye; ci wan ki acel acel wabimini lim ryal alip acel ki miya acel." 6Ci Delila ocako waco bot Samson ni, "Opwoyo ititta ka ma tek komi madwoŋ-ŋi ocuŋ iye do, ki kit ma myero gitweyi kwede, wek gibwoyi." 7Samson owaco bote ni, "Ka ce gitweya ki tol atum abiro, manyenne, ma pe otwo, ci abidoko goro macalo dano mukene ducu." 8Rwodi pa Lupiliciti gukelo tol atum manyen abiro ma peya otwone, ci Delila otweyo ki Samson woko. 9Onoŋo dako-nu tye ki jo mukanne i kicika ma i tyelo me kiye. Owaco bot Samson ni, "Samson, Lupiliciti gubino i komi!" Ento en ocodo tol atum woko ducu, macalo tol tworo ma ogudo mac. Kit meno ka ma tek kome ocuŋ iye pe omedo ki ŋene.
10Ci Delila owaco bot Samson ni, "Nen ka ibwola ba, ilokka giri lok goba. Opwoyo ititta kit ma myero gitweyi kwede do." 11Ci dok owaco bote ni, "Ka ce gitweya ki tol ma peya gitiyo kwedgi, ci abidoko goro macalo dano mukene ducu." 12Delila okwanyo tol manyen, otweye kwede, ci owacce ni "Samson, Lupiliciti gubino i komi!" Koŋ onoŋo dano gukanne i kicika ma i tyelo ka kiye, Ento Samson ocodo tol woko ki i ciŋe macalo uci me kwoyo boŋo.
13Ka Delila dok owaco bot Samson ni "Pud ibwola aye o wa onyoo, kun ilokka goba. Titta kit ma myero gitweyi kwede mono." Ci owacceni, "Ka ce imako dog yer wiya abiro, icweyo irwako i boŋo ma it ye ka cweyoni, igoyo ki yat ma lacwe-boŋo goyo ki uci ma orwako wek omok matek, ci abidoko goro macalo dano mukene ducu." 14Kit meno ka doŋ onino, Delila omako dog yer wiye abiro, ocweyo kun orwako i boŋo ma etye ka cweyo, ogoyo ki yat wek omok iye matek. Ci owaco ni, "Samson, Lupiliciti gubino i komi!" Ento en oco ki i waŋ nino owoto yat, oputo kwede yat cweyo boŋo, ki boŋo ma i kome ma gitye ka cweyone.
15Lacen dako owaco bote ni, "Itwero waco niŋniŋ ni imara kun noŋo pe igena ki cwinyi ducu? Man doŋ ibwola tyen me adekke, kun pe ititta ka ma tek komi madwoŋ-ŋi ocuŋ iye." 16Ka dako obedo ka dide matek ki lokke nino ki nino, kun lokke ki tek, omiyo cwinye obelle me to woko. 17Ci otito bot dakone gin ducu ma tye i cwinye, kun wacce ni, "Lyedi peya ogudo wiya, pien abedo ajula pa Rwot cakke ki i kare ma ginywala iye. Ka ce gilyelo yer wiya, ci tek koma biweka woko, abidoko goro, abedo macalo dano mukene ducu."
18Ka Delila oneno ni doŋ otyeko titte lok ma i cwinye ducu, ocwalo kwena olwoŋo rwodi pa jo Piliciti kun wacci, "Wubin koŋ doŋ k icel-li, pien doŋ otitta lok ma i cwinye ducu." Rwodi pa jo Piliciti gubino kun gikelo ki lim bene i ciŋgi. 19Delila omiyo Samson onino i coŋe, ci gilwoŋo laco mo omiye olyelo dog yer wiye abiro-ni woko, Ci dako ocako time malitlit, ci tek kome oa woko ki i kome. 20Ka dako owaco ni, "Samson, Lupiliciti gubino i komi!" ci oco woko ki i waŋ nino kun tamo ni, "Abikato woko i kit macon ca, ateŋogi woko ki i koma." Onoŋo pe ŋeyo ni Rwot otyek o a woko ki i kome. 21Lupiliciti gumake, gukolo waŋe woko, gutere Gaja. Gutweye ki atego mola, obedo ka rego bel i mabuc. 22Ento yer wiye ocako lot doki i ŋe lyelone.
To pa Samson
23I kare mo rwodi pa Lupiliciti gucokke ka tyero gitum madwoŋ bot Dagon ma lubaŋagi ma cwinygi yom, pien gubedo ka waco ni, "Lubaŋawa doŋ omiyo lamerokwa Samson i ciŋwa." 24Ka lwak gunene, gupako lubaŋagi-ni kun giwacci, "Lubaŋawa doŋ omiyo lamerokwa i ciŋwa ma lanek pinywa, ma otyeko lwak jowa mapol." 25Ka cwinygi doŋ yom, ci guwacci, "Gilwoŋ Samson wek otuk tuko mo ogal ki waŋwa." Kit meno gilwoŋo Samson ki i ot mabuc, ci obedo ka tuko i nyimgi, Ci giweko en ocuŋ i kin wir ot aryo. 26Samson owaco bot awobi ma peye ni, "Wek koŋ aboŋ kom wir ma ot ocuŋ iye-ni, wek ajeŋŋe i komgi." 27Onoŋo ot opoŋ ki co ki mon, ki rwodi ducu pa Lu piliciti onoŋo gitye kunnu. Malo i wi ot bene onoŋo tye co ki mon alip adek ma gubedo ka neno ka Samson tye ka tuko.
28Ka doŋ Samson okok bot Rwot kun waco ni. "Ai Rwot Lubaŋa, po pira, alegi ba do, ci imiya tekkom doki tyen man acel-li. Ai Lubaŋa alegi iwek acul kwor i kom jo Piliciti pi waŋa aryo-ni lawaŋacel." 29Ci Samson omako wil ot aryo ma i dyere ma ot ocuŋ i komgi-ni, otyelle ki tekke ducu, ojeŋŋe i komgi, kun ciŋe malacuc omako wir acel, ki ciŋe malacam omako mukene. 30Ka doŋ Samson owacci, "Wek doŋ ato kacel ki jo Piliciti." Ci okulle ki tekke ducu, omiyo ot opoto i kom rwodi ki i kom lwak ma gitye iye-ni. Kit meno, jo ma onekogi i kare me tone obedo pol makato jo ma yam onekogi ma pud en kwo. 31Omegine ki kakagi ducu gubino, gutiŋo kome, gukelo lyel ci guyiko i kin Jora ki Ectaol, i lyel pa wonne Manoa. Obedo laŋolkop i Icrael pi mwaka pyeraryo.


Wel 32:11
11'Ada, pe tye ŋat mo ki i kin jo ma yam gua ki i Ejipt, cakke ki i kom jo ma ditogi romo mwaka pyeraryo dok kwede malo ma bineno lobo ma yam akwoŋo pire ni abimiyo bot Abraim ki Icaka ki Yakobo, pien pe gubedo ka lubo gin ma amito ducu kakare.


Ejekiel 26
Lok i kom Turo
1-I kom nino dwe mukwoŋo i mwaka me apar wiye acel, Rwot oloko kweda. 2Owacci, "Wod pa dano, kit macalo jo Turo giloko lok i kom Jerucalem ni, 'Iyoya, dogcel pa lurok doŋ gituro woko, ma doŋ owirre oyabbe woko botwa-ni, doŋ abidoko lalonyo, pien doŋ gityeko balone woko,' 3pi meno Rwot Lubaŋa owaco kuman ni, Nen, atye ki lok i komwu, wun jo Turo, abikelo jo me rok mapol ka lweny i komwu, kit macalo pii biamwonyi me nam twagge kwede-ni. 4Gibimu-ko cel me Turo gireto wo ko piny, ki lubelene gibituro gireto woko bene piny, Abiyweyo ŋomme woko ducu ci aweko got keken aye doŋ. 5En bibedo wa i dye nam macalo kabedo ka ma lumakrec gimoyo iye obwogi. Pien an Rwot Lubaŋa doŋ atyeko loko. Lurok doŋ gibiyako Turo woko, 6dok bene gibineko jone ma gibedo i lobone kikome woko liweŋ ki pala lucwan. Man bimiyo giŋeyo ni an aye a Rwot."
7Rwot Lubaŋa owaco ku man ni, "Abikelo kabaka matek makato luker ducu, en aye Nebukadnejar kabaka me Babilon, ka lweny i kom Turo, En bibino ki lwak aguragura, gadigadi lweny, wegi aguragura, ki dul mony ma tye iye askari mapol. 8Jo ma bedo i gaŋi ma tye i wi tura gibinekogi woko i lweny. Ci lumerok doŋ gibigero cel girumowu kwede woko, dok bene gibitoro cel lobo i nyimwu, ka doŋ gibibino ma gutiŋo kwotgi ci giumo komgi kwede woko. 9En bitworo celwu ki twor latwom cel, ci bitcno lubele ki latoŋŋe reto woko piny. 10Aguragurane bibedo pol atikatika ma apwa tyengi biboyowu woko. Doŋ woo pa wegi aguragura ki mor pa gadigadi ma otino yec, ki lwak gadigadi lweny, biyeŋo celwu i kare ma noŋo gidonyo i dogcelwu macalo ŋat mo ma donyo i gaŋ ma doŋ mony oturo celle woko. 11Wegi aguragura biriŋo ki aguragura ki i yowu ducu, gibineko danowu woko ki pala lucwan. Gibireto wirwu matek-gu poto woko piny i ŋom. 12Gibiyako lonyowu ka gicoko jami acatawu. Gibimuko celwu gireto woko piny, dok bene gibibalo odiwu mabeco ma yomo cwinywu-ni woko. Gibikwanyo gweŋ, bao ki ŋom ma wuyubo pi gedo, gibolo woko i pii wa i dye nam. 13-Abijuko wer ducu ma gigoyogi agoya, ki dwan opuk ma gigoyo bene doŋ pe biwinnye matwal. 14Abimiyo in Turo doŋ idoko kabedo me moyo obwo pa lumak-rec ma ayweyo ŋomme woko ducu ci aweko got keken aye doŋ. Gaŋ man doŋ pe gibigero odoco matwal. An Rwot doŋ atyeko loko." Man Rwot Lubaŋa ma owaco.
15Rwot Lubaŋa owaco lok i kom gaŋ me Turo kuman ni, "I kare ma noŋo gitye ka monyi, jo ducu ma gibedo i dog nam gibibedo ki lworo madwoŋ pi cur pa joni ma gunoŋo ret ka doŋ ginekogi. 16-Ci rwodi ducu me dog nam gibilor woko piny ki i wi komkergi, gibilunyo jorgi ki boŋŋigi ma gidero maber, ka doŋ gibedo piny i ŋom ki myelkom. Gibibanne woko ki lworo pi can ma opoto i komgi, miyo komgi bedo ka myel amyela i cawa ducu. 17Gibicako wer lyel i komi kun giwero ni,
'In doŋ irwenyo woko matwal ki i nam niŋniŋ!
In gaŋ ma yam iywek twatwal-li,
ma onoŋo itek twatwal i kom nam-mi,
in kacel ki jo ma gibedo i ii,
ma ikelo lworo madwoŋ
i kom jo ducu ma gibedo i dog nam!
18I nino ma ipoto iye-ni kikome,
cula ducu guyeŋŋe;
ada, gin cula ma gitye i dye nam-mi,
jo ma bedo i igi cwinygi oballe woko.' "
19Rwot Lubaŋa owaco kuman ni, "Abimiyo in Turo iballe woko calo gaŋi ma dano pe bedo i igi. Dok bene abikelo pii aumi kwede woko miyo imwony woko ka matut i nam 20Ci abiboli piny i bur lyel kacel ki jo ma cito i lobo pa io muto, me bedo kunnu kacel ki jo ma yam gubedo i lobo i kare ma con twatwal. Abimiyo ibedo i lobo ma i te ŋom i kin obur ma ori twatwal, kun noŋo it ye ka bedo kacel ki jo muto. Dano pe dok bibedo i ii dok bene pe ibinoŋo kabedo mo i lobo pa jo makwo. 21-Abimiyo itum woko i yo ma kelo lworo, ibirwenyo matwal; kadi bed giyenyi, pe gibinoni." Man Rwot Lubaŋa ma owaco.


Jabuli 141
Lega pi gwok i kom gin marac
1Ai Rwot, akok boti, bin bota oyotoyot do!
Winy dwana ka akok boti!
2-Wek legana obed i nyimi macalo
odok eceta ma giwaŋo ma duny makur;
ki ciŋa ma ataŋo boti-ni myero obed calo gitum ma gityero boti otyeno.
3Ai Rwot, gwok doga,
dok inen kit ma aŋamo kwede doga ka lok.
4Gwoka mi pe abed ki cwiny me timo gin marac,
wek pe aribbe ki jo maraco pi timo bal,
wek bene pe aribbe kwedgi me camo cam mamit ma gin guyubo!
5Wek dano ma kite ber aye opwoda,
dok ojuka ma kica omake i koma,
ento pe iwek dano mo marac owir wiya ki moo;
pien legana ma atye ka legi kwede teretere-ni
tye pi dag gin marac ma gin gitimo.
6Ka inen gimiyogi i ciŋ dano ma myero guŋol kop i komgi,
gibipwonyo atir ni lok pa Rwot kara tye ada.
7Gibiketo cogogi woko ata i dog lyel,
macalo got ma dano tyero iye ci tyer poto woko acacacac i lobo.
8Ento an, ai Rwot, waŋa kemo boti;
ayenyo kalarre boti, pe iweka ata ma pe igwoka!
9Gwoka wek pe amok i owic ma guciko pira-ni,
gwoka pe amok i obwo pa lutim maraco.
10Wek jo maraco gumok i obwogi kekengi,
ento mi an abwot ma pe gin mo oguda.


Carolok 17
1Kwon maŋic mo ma icamo ki kuc
ber kato karama ma icamo i ot ma opoŋ ki daa.
2Opii ma tiyo ticce ki ryeko twero bedo ki loc i kom latin ma tiyo gin me lewic,
dok twero nywako ginaleyagi kwedgi macalo ŋat ace ma i kom omegigi.
3Jabu ki ryal gitemo kun giliyo i ruk mac,
ento Rwot temo cwiny dano.
4Lutim maraco giwinyo lok pa jo maraco;
ki lugoba bene giwinyo lok ma balo nyiŋ dano.
5Ŋat ma ŋalo lacan meno yeto Lubaŋa ma ocweyo dano-nu;
ki ŋat ma bedo ki yomcwiny pi can ma opoto i kom lawote
pe bibwot ma noŋo pe koŋ gimiye pwod.
6Ludito muti ginoŋo deyo pi likwayogi,
ki litino bene ginoŋo deyo pi wongi.
7Pe porre ki lamiŋ me loko lok maber,
bene pe ber ki ladit me loko lok goba.
8Lim me wil i muŋ nen bot lamiyone calo lwit ma dano otweyo i bade;
en geno ni ebinoŋo gum i kabedo ducu ma ewoto iye.
9Dano ma timo kica bot jo ma gitime marac noŋo mito gimare,
ento ŋat ma wiye bedo ka po i kom bal ma lawote obalo bote,
keto larem woko ki i kingi.
10Dano ma niaŋ matut twero ye lok me juk ki cwinye ducu,
kato lamiŋ ma kadi gidoŋ tyen miya pe winyo lok mo-ni.
11Dano ma latim marac tamo lok me jemo keken;
pi meno gibicwalo lakwena mager wek olweny i kome.
12Bedo ber ka dano orwatte ki ŋuu mager ma litinone gineko woko,
kato ma orwatte ki lamiŋ ma tiyo gin me miŋomiŋo.
13Ka ce dano timo gin marac bot ŋat ma otime ber,
gin marac pe bia ki i ode wacel.
14Lweny cakke matitidi ki lok me pyem macalo pii ma ka iyabo doge koŋ kwoŋo mol manoknok;
pi meno myero ijukke woko ma pud peya daa ocakke.
15Laŋolkop ma miyo dano marac loyo kop,
ki laŋolkop ma ŋolo lok loyo dano ma lokke tye atir,
gin aryo ducu Rwot daggi.
16Kadi lamiŋ tye ki lim muromo ma romo wilo ryeko,
meno kone konyo aŋo,
ma kun noŋo wiye odiŋ woko?
17Ŋat ma larem bedo ki mar i kare ducu,
ki dano ginywalo me nywako peko ki omegine.
18Dano ma wiye odiŋ aye jeŋo jamine,
kun mine me cuŋ ma ka lawote
19Dano ma maro bal noŋo maro kelo ayela bene;
ki ŋat ma keto dog ode malac meno lwoŋo can keken.
20Dano ma tamo lok marac pe twero limo gin maber,
ki ŋat ma loko lok me rwenyo dano arwenya bipoto i can.
21Latin ma lamiŋ cwero cwiny wonne;
ŋat ma latinne miŋ pe bedo ki yomcwiny.
22Yomcwiny kelo yotkom, cwercwiny miyo dano mok woko.
23Laŋolkop marac ye gamo lim me wilo loyo kop i muŋ,
ma balo ŋolo kop atir woko.
24Dano ma tye ki niaŋ matut ŋeyo gin ma myero etim,
ento dano ma lamiŋ bedo mere ma pe romo moko lok mo pire kene.
25Latin mamiŋ miyo wonne bedo ki cwercwiny
dok minne bene bedo ma cwinye kec adada.
26Pe ber me ŋolo cul ki dano ma kite atir;
dok pwodo jo ma kitgi beco bene rac mada.
27Ŋat ma tye ki ŋec loko lok manok,
ki ŋat ma cwinye opye mot en aye dano ma tye ki niaŋ matut.
28Kadi bed ŋat ma lamiŋ, ka ce liŋ aliŋa gitwero tamo ni ryek;
ma noŋo pe nam doge gitamo ni niaŋ te lok.


2 Luker 17
Camaria opoto i ciŋ jo Aciria
1I mwaka me apar wiye aryo me loc pa Akaj kabaka me Juda, en aye Kocea wod pa Ela ocako loyo iye jo Icrael ki i Camaria ci obedo ka loc pi mwaka aboŋwen. 2Obedo ka tiyo gin ma nen marac i wan Rwot, ento pe obedo marom ki luker me Icrael ma gukwono nyime. 3Cal manecer kabaka me Aciria obino ka monyo en; ka Kocea odoko laticce, ci ocako miyo mucoro bote. 4Ento lacen kabaka me Aciria oniaŋ ni Kocea laruba; pien ocwalo lukwena bot Co, kabaka me Ejipt, ci okwero miyo mucoro bot kabaka me Aciria kit ma yam obedo ka miyo kwede mwaka ki mwaka, omiyo kabaka me Aciria omake, otweye woko i buc. 5Kabaka me Aciria ocako monyo lobo Icrael ducu, ka obino kwede wa i Camaria, ci orumo gaŋ meno mwaka adek. 6I mwaka me loc pa Kocea me aboŋwenne en aye kabaka me Aciria omayo kwede gaŋ Camaria, ci otero jo Icrael i opii wa i Aciria ci oketogi i Kalak ki i ŋet Kabor, ma en aye kulu ma i Gojan, ki i gagi pa jo Medi.
Gitero jo Icrael i opii
7Lok man otimme kumeno pien jo Icrael onoŋo gubalo i nyim Rwot Lubaŋagi, ma yam okwanyogi woko ki i lobo Ejipt, ki i ciŋ Parao kabaka me Ejipt. Gubedo ka woro lubaŋa mogo mukene, 8kun gilubo kit pa lurok ma yam Rwot oryemo woko ki i nyim jo Icrael, ki kit ma luker me Icrael gukelo. 9Jo Icrael gubedo ka timo gin ma pe kakare i kom Rwot Lubaŋagi i muŋ, Gugero lwak odi i waŋ jogi megi kengi i wi godi i ŋet gaŋigi ducu, cakke ki i kom lubele pa lukurpiny nio kwede wa i kom gaŋi ma girumo ki cel gogo. 10-Gucibo wir jogi dok gucomo yadi me woro jok ma dako ma gilwoŋo Acera i wi godi mabocone ducu, ki i wan ayweya ducu ma pote oluk-gu. 11Gubedo ka wano odok aceta i wan jogi i wi godi ducu, macalo lurok ma yam Rwot oryemo woko ki i nyimgi. Gubedo ka tiyo gin maraco bene, ma omiyo kiniga omako Rwot. 12Gubedo ka woro cal lubaŋa-gu ma yam Rwot ojukogi pire kun wacci, "Pe wubitiyo man." 13Rwot obedo ka poyo wi jo Icrael ki jo Juda, kun lanebi acel acel ki lanen acel acel cikogi ni, "Wulokke, wuwek kitwu maraco, wucak mako lok ma aciko ducu, ki cik mera ducu, kun wulubo cik ducu ma yam aciko ki kwariwu, ki ma abedo ka cwalo botwu ki luticca ma gin lunebi." 14Ento yam pe guworo doge; gubedo jo ma iŋutgi nwaŋ, macalo kwarigi con tye kwede, ma yam pe guye Rwot Lubaŋagi. 15Gubedo ka cayo cikke mapol, ki gicikke ma yam oketo ki kwarigi, ki lok ma obedo ka poyo ki wigi. Gubedo ka luko kor cal jogi ma konygi pe, mumiyo gin bene gudoko jo ma konygi pe. Gubedo ka lubo kit pa lurok ma yam orumogi dyere-ni, jo ma yam Rwot ojukogi i komgi, ni pe gutim kit ma gin gitiyo-ni. 16-Gubwoto cik ma Rwot Lubaŋa ociko woko ducu, gutimo pigi kengi cal litino twoni aryo me jabu ma giliyo aliya; ka dok gucomo yadi me woro jok ma dako ma gilwoŋo Acera; gucako woro mony ma i polo ducu, kun gitiyo bot Baal bene. 17-Gubedo ka waŋo awobegi ki anyiragi me gityergi, kun gityeto bene bot lutyet ki luŋi i dyel; gumine kekengi pi tiyo gin ma nen marac i wan Rwot, kun gimiyo kiniga make. 18Kiniga omako Rwot matek i kom jo Icrael, ci oryemogi woko ki i nyime; iŋatti mo pe odoŋ, kono kaka pa Juda keken aye odoŋ.
19Jo Juda bene yam pe gumako lok ma Rwot Lubaŋagi ociko, ento gubedo ka lubo kit ma jo Icrael gukelo. 20Rwot ocako kwero likwayo pa Icrael woko ducu, ci oketogi i atwom mapek, omiyogi i ciŋ luyakgi, nio ka oryemogi woko ki i nyime.
21Ka yam Rwot omayo ker me Icrael woko ki bot likwayo pa Daudi, gin guketo Jeroboam wod pa Nebat odoko kabakagi. Jeroboam oryemo jo Icrael woko ki ka lubo kor Rwot, ci omiyo gupoto i bal madito. 22Jo Icrael gubedo ka lubo bal ducu ma yam Jeroboam otiyo; pe gubwoto tiyogi, 23nio ka Rwot oryemo jo Icrael woko, macalo yam oloko i dog luticce ducu ma lunebi. Kit meno gikwanyo jo Icrael ki i lobogi, giterogi wa i Aciria me bedo opii nio wa onyoo.
Gikelo rok mukene me bedo i camaria 24Kabaka me Aciria yam okelo dano ki i Babilon, i Kuta, i Aya, i Kamat ki i Ceparvaim, ci oketogi gubedo i gaŋi me Camaria, guleyo kabedo pa jo Icrael. Gucamo lobo me Camaria odoko megi, gubedo i gagine ducu. 25I kare ma gucako bedo i loba-nu, pe gulworo Rwot; omiyo Rwot ocwalo lwak labwor, ma oneko jo mogo i kingi. 26Gitito lokke bot kabaka me Aciria ni, "Rok ducu ma iterogi ci iketogi i gagi me Camaria-ni gin pe gigeyo cik pa lubaŋa me lobo-nu, omiyo ocwalo lwak labwor i kingi, ci nen, gitye ka nekogi woko, pien gin pe gigeyo cik pa lubaŋa me lobo-nu." 27Kabaka me Aciria ocako ciko ni, "Wucwal ajwaka mo acel ki i kin jo ma yam wukelogi ki kunnu, wek en ocit obed kunnu, ocipwonygi ki cik pa lubaŋa me lobo-nu." 28Ci ajwaka mo acel ki i kin ajwagi ma yam giterogi kunnu mua ki i Camaria ocako dwogo, obedo i Betel, ci opwonyogi ki kit ma myero gilwor kwede Rwot.
29Ento rok acel acel pud obedo ka tiyo cal lubaŋane kene, kun giketogi i waŋ jogi ma i wi godi ma yam Lucamaria gutiyo, kun rok acel acel tye ki megi i gagi ma gibedo iye-ni. 30Jo Babilon gutiyo Cal jok Cukot-benot, jo Kut gutiyo cal jok Nergal, jo Kamat gutiyo cal jok Acima; 31jo Aya gutiyo cal jok Nibaj ki jok Tartak. Jo Ceparvaim gubedo ka waŋo litinogi ki mac bot Adramelek ki Anamelek ma gin jogi pa jo Ceparvaim. 32Gilworo Rwot bene, kun gikwanyo kwa dano ducu ki i kingi me bedo ajwagi me waŋ jogi ma i wi godi, ma gitiyo pigi i nyim waŋ jogi ma i wi godi. 33Kit meno gin yam gilworo Rwot kun gitiyo bene bot lubaŋagi kikome, kun gilubo kit pa rok mapatpat ma yam gikwanyogi ki i kingi-ni. 34-Kadi wa i kare man gin pud gilubo kitgi macon.
Gin pe gilworo Rwot, pe gilubo cikke ducu, nyo lok ma en oŋolo, nyo cik ma en oketo, kadi wa cik mo ma yam Rwot ociko ki likwayo pa Yakobo ma ocako nyige ni Icrael-li. 35-Rwot yam oketo gicikke kwedgi, kun cikogi ni, "Pe wubilworo lubaŋa mukene ducu; pe wuryebbe i nyimgi, pe wuti botgi, pe wutum gitum botgi. 36-Ento wubilworo Rwot ma yam okwanyowu woko ki i lobo Ejipt ki tek madwoŋ ki ciŋe ma oryeyo; en aye wubiryebbe i nyime, en aye wubitumo gitum bote. 37Cik matino ducu ki lok ma Rwot oŋolo, ki cik ma en oketo, ki ginacika ma con ocoyo piwu, wubigwokke ka lubogi kare ducu pe wubilworo lubaŋa mukene ducu. 38Pe wiwu biwil i kom gicikke ma doŋ atyeko ketone kwedwu. Pe wubilworo lubaŋa mukene ducu, 39ento wubilworo Rwot Lubaŋawu, en bene aye bilarowu ki i ciŋ lumerokwu ducu." 40Ento yam gukwero woro doge woko, pud gubedo ka lubo kitgi macon ca aye.
41Kit meno rok meno ducu gubedo ka lworo Rwot kun giworo bene Cal lubaŋagi ma gipayo; litinogi ki likwayogi bene kit meno gubedo ka fiyo kit ma yam kwarigi gutiyo-ni, pud gitiyo kit meno nio wa onyoo.


2 Tekwaro 18:33
33Ento dano mo otelo atumme ocelo ata, ci ocelo kwede kabaka me Icrael atura; atero obaro kin nyonyo me geŋo kore ki nyonyo mukene me geŋo kome ma obedo macalo pok rec. Kabaka owaco ki laryem gadigadine ni, "Lokke idok cen wek icikwanya woko ki i waŋ lweny, pien ret otyeko maka woko."


1 Jo Korint 4:5
5Pi meno, pe wuŋol kop mo ma peya kare oromo, ma pud peya Rwot odwogo. En aye ma bimenyo gin ducu mukanne i piny macol, dok binyuto tam ma tye icwiny dano miyo nen woko ka maleŋ. I kare meno Lubaŋa bipwoyo dano acel acel i kit ma myero.


Wel 19:18
18Dano mo ma olony bikwanyo anyero ci luto i pii-nu, kiro i kom kema ki i kom jami ducu ma tye iye, ki i kom dano ducu ma onoŋo gitye kenyo. Gibitimo kumeno bene pi ŋat ma ogudo cogo-ni nyo ma ogudo kom dano ma gineko nyo ma oto kene, nyo ma ogudo lyel ma giyiko iye dano.


Jeremia 13
Carolok i kom lateboŋo ma giruko i pyer
1Rwot owacca kuman ni, "Cit iwil boŋo camanini me aruka i pyer, ci itwe i pyeri, ento pe ilut i pii." 2Ci awilo boŋo me pyer kun alubo lok ma Rwot otitta-ni, ci aruko i pyera. 3Lok pa Rwot dok obino bota tyen me aryone ma wacci, 4"Kwany boŋo me pyer ma nene iwilo iruko i pyeri-ni, ci ia icit i dog kulu Euprate, ci icikan woko kunnu i kin got mubar." 5An aa acito ci akano woko i ŋet kulu Euprate kit macalo Rwot ocika kwede. 6I ŋe nino mapol Rwot dok owacca ni, "A malo icit wa i kulu Euprate ci ikwany boŋo me aruka ma yam aciki ni icikan kunnu-ni." 7Cutcut aa acito i kulu Euprate ci akwinyo ŋom, ci akwanyo boŋo aruka me pyer ki i kabedo ka ma yam onoŋo akano iye-ni. Ento anoŋo ni boŋo ca doŋ oballe woko, pe dok ber pi gin mo.
8Lacen Rwot dok pud oloko bota aye. En oloko bota kuman ni, 9"Man aye kit macalo abityeko kwede wakke pa Juda ki wakke madit ma Jerucalem tye kwede. 10Lwak magi marac ma gukwero winyo lokka, ma gumiyo ŋutgi obedo nwaŋ gulubo gigi gin ma cwinygi mito, ma gubedo ki lubaŋa mukene kun gitiyo botgi, gibibedo calo boŋo pyer man ma pe doŋ ber me aruka. 11Kit macalo boŋo me atweya i pyer moko kwede i kom dano, kumeno bene aketo jo me ot pa Icrael ki jo me ot pa Juda aridogi woko i koma matek likiŋ, wek gubed lwak ma gibikelo nyiŋ maber bota, ma gibimiyo dano gipaka dok gimiya deyo, ento gin onoŋo pe gitwero winyo lok wacel." Man Rwot ma owaco.
Lok kom agulu ma gupoŋ woko ki koŋo vino
12Rwot owaco kuman ni, "Jeremia, in itit lok man bot jo Icrael ni, 'Rwot Lubaŋa me mony owaco kuman ni, "Agulu acel acel bipoŋ woko ki koŋo vino." ' Gibiwaco botwu ni, 'Pe wamito waŋe ni agulu acel acel bipoŋ wo ko ki koŋo vino' 13Ci lacen in ibiwaco botgi ni, 'Nen, abipiko jo ducu ma gibedo i lobo man ki koŋo vino ci gidoko lumero, luker ma gibedo i wi komker pa Daudi, ajwagi, lunebi kacel ki jo ducu ma gibedo i Jerucalem. 14Abicanyo ŋat man ki lawote, wego ki litinogi kacel, man Rwot ma owaco, Pe abiparo pigi, pe abiweko gibedo kwo, kadi wa kica bene pe bimaka i komgi, wek pe atyekgi woko.' "
15Wuter itwu, wuwiny;
pe myero wubed ki wakke,
pien Rwot doŋ otyeko loko.
16Wumi deyo bot Rwot Lubaŋawu
ma pud peya okelo colpiny,
ma pud tyenwu pe ogwaŋŋe
i wi godi ma piny ribiribi;
ma pud peya noŋo olokke odoko mutu macol licuc,
en leŋpiny ma onoŋo wutye ka genone-ni.
17Ka ce pe wubiwinyo,
ci abikok laliŋliŋ i muŋ pi wakkewu:
abikok matek noŋo pig waŋa mol cito piny lipyaa,
pien jo pa Rwot doŋ giterogi woko macalo opii.
18Rwor owaco bot Jeremia ni,
"Tit bot kabaka gin ki minne
ni gua ki i komkergi gubin woko i kabedo mapiny,
pien lalukanagi maber twatwal doŋ opoto woko piny ki i wigi."
19Gaŋi me Negeb ducu doŋ gilorogi woko,
pe tye ŋat mo ma myero oyabgi.
Jo Juda ducu doŋ giterogi woko i lobo ma pe megi,
gin ducu doŋ giterogi woko i opii.
20"Wun jo Jerucalem wunen!
Lukworwu tye ka bino kun gia ki i lobo ma tye yo tun acam!
Jo ma miyogi i ciŋwu ni wugwokgini gitye kwene,
danowu macalo lwak romi ki dyegi ma gibeco adada-ni?
21Ibiwaco gin aŋo
ka jo ma yam in kikomi aye
ipwonyogi ni wek gubed luremi, aye giketogi me loyi?
Arem matek pe biketo komi woko,
calo arem pa dako ma tye ka nywal?
22Doŋ ka ce ipenyo ni piŋo gin ma kit man obino i komi,
piŋo boŋo ma i pyeri bene giyeco woko,
dok ginywari kwede-gu;
man otimme pien onoŋo balli doŋ rac ma okato kare.
23Laetiopia mo tika twero loko raŋi me del kome,
nyo kwac bene twero kwanye raŋi ma i kome ma obedo kwicikwicini woko?
Ka tye kit meno, wun ma wuniyo ki timo gin marac keken-ni,
wutwero pwonnye me tiyo gin ma tye atir.
24Abikeyowu woko calo cuŋ kal
ma yamo kodo ki i tim aroo ci tero woko.
25Man aye gin ma gipokki,
dul ma doŋ atyeko pimone woko piri,
man Rwot ma owaco,
pien wii doŋ otyeko wil woko i koma ibedo ka geno lok goba keken.
26An Rwot kikoma aye ma abiwalo boŋoni woko ki i pyeri aumo ki waŋi,
miyo lewicci nen woko ka maleŋ.
27Doŋ atyeko neno gin me kwer ma itimo,
tim me abor ki mito tigoni, ki tim malayani marac adada,
ma ibedo ka timone i wi cere i dye tim.
Can i wiwu, wun jo Jerucalem!
Gin man bitero kare ma rom mene ma noŋo pud peya gilonyowu wudoko leŋ?"


Yona 3
Ŋut pa jo Nineve
1Lacen lok pa Rwot dok obino bot Yona pi tyen me aryone, ma wacci, 2"A icit Nineve ma en gaŋ madit, itit iye lok ma aciki pire." 3Yona oa ocito Nineve, kit macalo Rwot owacce. Nineve onoŋo gaŋ madit twatwal, ma ŋolo dyere ari keken teri wot me nino adek. 4-Yona ocako donyo i gaŋ, oterre wot me nino acel. Ka odaŋŋe ni, "Odoŋ nino pyeraŋwen, Nineve gibiketo woko." 5Ci jo me Nineve guye Lubaŋa; guciko bene pi kare me ri kec, kun giruko boŋo cola, cakke ki i kom jo madoŋo, o kwede wa i kom jo matino.
6Ka lok oo bot kabaka me Nineve, ci en oa malo ki i wi komkerre, ogonyo jorre ki i kome, oruko boŋo cola ka obedo kwede i buru. 7Dok omiyo lok oket i dye Nineve ducu ni, "Pi cik pa kabaka ki luditone: Pe dano mo, kadi lee, kadi dyaŋ, kadi romo, obil gin mo; pe gucam, dok pe gumat pii. 8Ento wek dano ki lee giumgi ki boŋo cola, wek gukok matek bot Lubaŋa; iyo, wek ŋat acel acel olokke owek kit marac-ci, ki bene tim me yak ma en bedo ka timone. 9Aŋa ma ŋeyo ka Lubaŋa bijuko cwinye, bilokke weko kinigane mager-ri, wek pe wato?"
10Ka Lubaŋa oneno gin ma gutiyo, kit ma gulokke kwede, guweko tim megi marac, Lubaŋa ojuko cwinye i kom gin marac ma onoŋo nene en owaco ni ebitimo i komgi, ci pe doŋ otiyo.


Kocea 3
Kocea ki dako ma latim abor
1Rwot owacca ni, "Dok icimar dako ma meye maro, ma latim abor; macalo Rwot maro jo Icrael, kadi bed gulokke gudok bot jogi kun gimaro poki olok mutwo." 2Ka doŋ awile pi cekel apar wiye abic me ryal, ki cayiri ma romo guniya aŋwen ki nucu. 3Ci awacce ni, "Myero ibed macalo dakona pi kare malac, kun pe ibedo lakwele, pe ibed ki laco mo; an bene abibedo kwedi kit meno." 4Pien jo Icrael biri pi kare malac laboŋo kabaka mo nyo laker mo, laboŋo gitum nyo wir me aworagi, laboŋo cal lubaŋa mo me tyet*. 5Lacen jo Icrael bilokke, gibicako yenyo Rwot Lubaŋagi, ki kabakagi Daudi; pi meno ber pa Rwot bimiyo gidwogo bote ki woro i kare ma tye anyim.


2 Tekwaro 20
Yekocapat oloyo jo Moab ki jo Ammon
1Lacen jo Moab ki jo Ammon ki jo mogo me Meun gubino ka lweny i kom Yekocapat. 2Jo mogo gucito gutito bot Yekocapat ni, "Mony madwoŋ tye ka bino ka lweny i komi ma gia ki i Edom, gua ki loka nam; nen, doŋ gitye wa i Kajajon-tamar" (en aye En-gedi). 3Lworo ocako mako Yekocapat, en kikome ocako yenyo kony ki bot Rwot cut, ka dok ociko pi ri kec oromo i lobo Juda ducu. 4Ci jo Juda gucokke kacel pi yenyo kony ki bot Rwot; dano ma gua ki i gaŋi ducu me Juda gucito ka yenyo kony ki bot Rwot.
5Yekocapat oa malo ocuŋ i nyim jo Juda ki jo Jerucalem ma gucokke, ocuŋ i ot pa Rwot, ki i nyim dyekal manyen, 6olego ni, "Ai Rwot, Lubaŋa pa kwariwa, in aye pe Lubaŋa ma i polo-ni? Pe in aye iloyo lwak ker ducu ma i lwak rok-ki ducu? Tek ki twero tye i ciŋi, pienno pe tye ŋatti mo ma twero cuŋ i nyimi. 7-Pe in aye Lubaŋawa, ma oryemo jo ma i lobo-ni ki i nyim joni jo Icrael, ci omiyo bot likwayo pa Abraim laremi matwal-li? 8Ka gubedo iye, ci gugero piri kabedo maleŋ pi nyiŋi, kun giwacci, 9'Ka gin mo marac opoto i komwa, macalo lweny nyo lok ma iŋolo i komwa, nyo two gemo, nyo kec, ci wan wabicuŋ i nyim ot man, pien nyiŋi tye i ot man, ci wabikok boti pi aroma can wa i nyimi; in ibiwinyo ci ilarowa.' 10-Doŋ inen jo Ammon, jo Moab, ki jo Lugot Ceir, ma yam in pe iye Icrael omonyogi i kare ma gua ki i lobo Ejipt, ma yam gubwoto odoŋ ma pe gijwerogi woko-ni. 11Nen ka doŋ giculowa waŋe ki bino ka ryemowa woko ki i loboni ma wacamo ma yam imiyowa me bedo ginaleyawa. 12Ai Lubaŋawa in pe ibinologi kop? Pien wan pe watye ki tek me lweny i kom mony man madwoŋ ma gubino ka lweny i komwa-ni. Pe waŋeyo gin ma watiyo, ento waketo waŋwa i komi."
13I kare-nu onoŋo jo Juda gucuŋ i nyim Rwot, ki jo ma gikwo i komgi, mongi ki litinogi. 14Cwiny Rwot obino opoto i kom Jakajiel wod pa Jekaria, wod pa Benaya, wod pa Jeyel, wod pa Matania, ma Lalevi ma jo pa Acap; onoŋo en tye i dye cokke. 15-En owaco ni, "Wuwiny, wun jo Juda ki jo Jerucalem, ki in kabaka Yekocapat: Rwot owaco botwu kuman ni, 'Pe wulwor, dok bene cwinywu pe opoti pi kom lwak man madwoŋ-ŋi; pien lweny man pe mewu ento pa Lubaŋa gire. 16Diki wucit ka lweny i komgi; nen, gibibino kun giwok ki i wi cere me Jij; wubinoŋogi wa ka ma nota ogik iye, yo tuŋ wokceŋ me tim Jeruel. 17-Lweny man pe wun aye wubilwenyo, wun wubed i kabedowu, wucuŋ iye mot, wek wunen kit ma Rwot bilarowu kwede tin, wun jo Juda ki Jerucalem.' Pe wulwor, pe cwinywu opoti, diki wucit ka lweny i komgi, Rwot bibedo kwedwu."
18Yekocapat okulo wiye oluŋo waŋe piny i ŋom, ci jo Juda ducu ki jo Jerucalem guryebbe piny i nyim Rwot, kun giworo Rwot. 19Lacen Lulevi ma jo pa Kokat ki jo pa Kora, gucuŋ ka pako Rwot. Lubaŋa pa Icrael, ki dwangi maloŋo.
20Gua malo odiko con ci gucito i tim Tekoa. I kare ma gicito, Yekocapat ocuŋ ci owacci, "Wuwiny an, wun jo Juda kacel ki wun jo ducu ma wubedo i Jerucalem! Wuye Rwot Lubaŋawu, ci wubicuŋ matek; wuyelok pa lunebine, ci wubiloyo." 21Ka otyeko noŋo tam ki bot lwak, ocako yero jo ma myero gubed ka wer bot Rwot kun gipake ma guruko bone maleŋ kun gitelo kwede nyim mony, ma giwero kuman ni,
"Wumi pwoc bot Rwot,
pien mar mere ma pe lokke bedo nakanaka."
22Ka gucako wer ki pwoc, Rwot oketo mony ma gubuto pi kuro lweny ki jo Ammon, ki jo Moab, ki jo got Ceir, ma gubino i kom Juda-ni, ci giloyogi woko. 23Pien jo Ammon ki jo Moab gubino ka lweny i kom jo ma gibedo i lobo godi me Ceir, gujwerogi woko liweŋ. I kare ma lweny tum i kom jo ma gibedo i Ceir, gin bene gucako nekke kekengi.
24Ka jo Juda gua malo guito wa i wi lubele ma yo tuŋ tim, ka guneno tuŋ bot lwak mony-nyi, guneno lwak kom dano muto ka guradde piny; acel mo pe obwot. 25Ka Yekocapat ki lwakke gucito ka yako jamigi, ci gunoŋo dyaŋ i mapol, ki jami ki boŋŋi ki jami me wel-gu, ma gubedo ka yako ne me bedo megi nio ka tiŋone oloyogi. Gubedo ka yako jami pi nino adek, ento jami obedo dwoŋ mukato kare. 26I nino me aŋwenne gucokke i nota Beraka, pien gubedo ka pwoyo Rwot ki kenyo; mumiyo nyiŋ kabedo meno gilwoŋo ni nota Beraka nio wa onyoo. 27Dano gudok cen, jo Juda ducu ki jo Jerucalem kun Yekocapat telo wigi; gudok cen i Jerucalem ki nyatte, pien Rwot omiyo gubedo ki nyatte pi loyo lumerokgi. 28Gubino i Jerucalem ki nanagi ki opuk ki obute wa i ot pa Rwot. 29Lubaŋa omiyo lworo omako ker ducu ma i lobo mapatpat i kare ma guwinyo ni Rwot obedo ka lweny ki lumerok pa jo Icrael. 30Kit meno ker pa Yekocapat obedo mupye mot, pien Lubaŋa omiye yweyo i kabedo ma orumo ŋete ducu.
Loc pa Yekocapat
(1 Luker 22.41-50)
31Kit meno Yekocapat oloyo lobo Juda. Yekocapat ocamo ker ma mwaka me ditte pyeradek wiye abic, ci obedo, ka loc i Jerucalem pi mwaka pyeraryo wiye abic. Nyiŋ minne Ajuba ma nya pa Cilki. 32En obedo ka lubo k it pa wonne Aca ducu; pe olokke oweko lubo kore; en obedo ka tiyo gin ma nen atir i wan Rwot. 33Ento wan jogi ma i wi godi pe gimuko woko; lwak ducu onoŋo pud peya guketo cwinygi i kom Lubaŋa pa kwarigi.
34Lok kom Yekocapat mudoŋŋe ducu, nia i acakkine nio i agikkine, gityeko coyo i lok me tekwaro pa Ye ko wod pa Kanani, ma gicoyo i buk pa Luker me Icrael.
35Lacen Yekocapat kabaka me Juda oribbe gin ki Akajia kabaka me Icrael, ma yam obedo ka tiyo bal maraco. 36Oribbe kwede pi payo mel mapol me cito i Tarcic; gubedo ka payo mel i Ejion-geber. 37Eliejer wod pa. Dodayaku me Mareca otito lok ma kemo Yekocapat, kun wacci, "Rwot bijwero gin ma wutiyo-ni woko, pien ityeko ribbe ki Akajia." Ci mel ducu gutur woko, pe gucito i Tarcic.


Jabuli 11
Rwot en ka larre pa jo ma cwinygi atir
1Ariŋo alaro bot Rwot.
Piŋo wuwaco bota ni.
"Lwi woko calo winyo ici bed i wi godi;
2pien jo maraco gitero atum,
dok guketo te aterogi i kom tol atum,
wek gicel jo ma cwinygi atir woko i colpiny.
3Pe tye gin mo ma dano ma kite atir twero timo,
ka te guti ducu doŋ gibalo wako"?
4Rwot tye i ot mere maleŋ; komkerre tye i polo.
En neno dano ducu ma i lobo, dok ŋiyo gin ma gin tiyo.
5Rwot temo jo ma kitgi atir ki jo maraco,
en dag ŋat ma maro timo tim bwami.
6En bionyo lodi mac ki gweŋ calfa i kom jo maraco;
en bipwodogi ki yamo oro malyet.
7Rwot kite tye atir, dok maro tim ma atir;
jo ma cwinygi atir gibineno waŋe.


Carolok 13
1Latin maryek winyo pwony ki juk pa wonne,
ento latin ma Laŋala pe winyo lok ma gijuke kwede.
2Jo ma kitgi beco gibilimo bakacic pi lok mabeco ma noŋo giwaco;
miti pa jo ma lubal tye mere me timo tim bwami keken.
3Ŋat ma gwekke i lok ma en loko gigwoko kwone;
ento ŋat ma loko lok ata, can poto i kome cut.
4Ŋat ma lawackom kadi bed cwinye omito jami mo-ni ma rom mene pe twero noŋone,
kun dano ma omiyo kwone me tiyo tic matek gimedo bote lonyo ameda.
5Dano ma kite atir dag goba,
ento dano marac timo tim me lewic ki cac me bwola keken.
6Kit ma atir gwoko ŋat ma pe ki bal mo,
ento bal tyeko jo maraco woko at yeka ducu.
7Jo mogo giporo bedo ki lonyo,
ma noŋo pe gitye ki gin mo kadi ki acel;
ki jo mukene giporo bedo lucan ma kun noŋo gitye ki lwak lonyo madit ata.
8Dano ma lalonyo twero koko kwone ki lonyone;
ŋat ma lacan, ma gire mo pe, pe tye ki yo mo me laro kwone.
9Jo ma kitgi atir gimeny calo mac tara ma lyel maleŋ,
jo maraco gibedo calo mac tara ma gineko woko.
10Wakke kelo ayelayela keken,
ento jo ma giwinyo lok me tam ma gimiyo botgi gibedo maryek.
11Lonyo ma ginoŋo oyotoyot rwenyo woko,
ŋat ma noŋo lonyo manoknok lonyone bimedde.
12Gen ma pe gicobo miyo two i cwiny dano,
doŋ mit ka ocobbe kakare tye macalo yat me kwo.
13Ŋat ma cayo lok ma giwacce lwoŋo to i kome kene,
ŋat ma lubo gin ma giciko bilimo bakacic.
14Pwony ma jo maryek gipwonyo ki dano miyo kwo,
miyo dano bene gibwot ki i owic pa to.
15Ŋec ma dano tye kwede miyo jo mapol gipwonye,
ento jo ma pe genne gilimo megi can keken.
16Dano ma wiye tiyo cobo ticce ki ŋec muromo,
ŋat ma lamiŋ bedo ka nyuto miŋone ka maleŋ.
17Lakwena marac miyo dano gilimo peko,
ento lakwena ma genne kelo kuc.
18Dano ma kwero juk noŋo can ki cwercwiny;
ento ŋat ma ye juk dano giworo.
19Ka dano onoŋo gin ma en mito yomo cwinye mada;
ento jo ma lumiŋ gidag bwoto tiyo gin marac.
20Ŋat ma bedo kacel ki jo maryek pwonnye doko ryek bene,
ento ŋat ma mako lurem ki lumiŋ kite biballe woko.
21Gin marac lubo lubalo i kabedo ducu ma giwoto iye,
jo ma kitgi atir gibimiyogi jami mabeco macalo bakacicgi.
22Dano ma kite ber weko lonyone bot likwaye macalo ginaleyagi,
kun noŋo ŋat ma labal kano mere lonyone pi ŋat ma kite at ir.
23Poto okaŋ pa lacan ceko cam mabup,
ento dano balo camme woko ki tim ma pe atir.
24Dano ma pe pwodo latinne ki odoo noŋo pe mare,
ŋat ma maro latinne keto cwinye me pwode ka noŋo abalo.
25Ŋat ma kite atir bedo ki cam muromo,
ento dano marac kec neko kare ducu.


Ejekiel 17:7
7"Ento yam onoŋo tye ocur mo mukene madit ma tye ki bwome madit ki yecce madwoŋ, Nen, lwit yat olok man olot oket ki piny i ŋom okemo yo tuŋ bote, ci oloko jaŋe ma pote oluk bene okemo yo tuŋ bote kun geno ni bimiyo ecwiyo pii muromo makato pii ma en limo i kabedo ka ma onoŋo en doŋo iye-ni.


Jabuli 17
Lega pa dano ma giuno wek Lubaŋa ogwoke
1Ai Rwot, winy kokona pien lokka tye atir;
cik iti iwiny kokona!
Winy legana,
pien pe tye lok me bwola mo ma a ki i doga.
2Ibimiyo aloyo kop,
pien iŋeyo kop ma tye atir.
3Ka iŋiyo cwinya, dok ka ilima i dyewor,
kadi itema, pe ibinoŋo gin marac mo tye iiya;
dok pe abalo i lok ducu ma aloko.
4Dok ka iŋiyo tic pa dano,
ibinoŋo ni alubo cikki,
pe alubo kit pa jo ma gin lubwami.
5Kare ducu abedo ka lubo yoni,
ma pe aŋak woko ki iye.
6Alegi kun akok boti, ai Lubaŋa, pien ibigamo doga;
cik iti bota, iwiny lok ma aloko.
7Nyut mar meri ma pe lokke i yo me aura,
in Lalar pa jo ma giyenyo ka larre i ciŋi yo tuŋ lacuc,
pien igwokogi woko maber ki i kom lukworgi.
8Gwoka macalo igwoko nyig waŋi kikome;
kana i te tipo me bwomi,
9ki i kom jo maraco ma giyako limma,
gin lukworra ma giraco twatwal ma giruma woko dyere.
10Cwinygi odoko tek ma kica pe makogi;
lok ma giloko bene giloko ki nyatte.
11Gilubo kora; kombeddi guruma woko;
guciko waŋgi me noŋo kare ma myero gireta kwede woko piny i ŋom.
12Lukworra calo labwor ma owor, gimito kido koma woko,
ma giliba kun gikura i kabedo ka ma gukanne iye calo latin labwor.
13A malo, ai Rwot, ci icirwatte ki lukworra,
lweny kwedgi ci ilogi woko!
Lara ki i ciŋ jo maraco ki pala lucwanni;
14lara ki i ciŋgi ki tweroni, ai Rwot, ki i ciŋ jo ducu ma doŋ gitye ki jami ducu ma igi mito i kwo man.
Wek guyeŋ ki gin ma yam ikano pigi;
mi litinogi gunoŋ can muromo makato;
dok myero guwek mogo odoŋ pi litinogi ma pud lukere.
15Kit macalo an kita tye atir-ri, abineni,
bedoni kweda miyo aco ki i waŋ nino ma noŋo apoŋ ki yomcwiny.


Icaya 51
Lok me kweyo cwiny jo Jerucalem
1"Wuwiny lokka, wun jo ma wumito larre,
wun jo ma yenyo Rwot;
koŋ wunen got ma yam gipayowu ki iye,
ki bur madit adada me gweŋ matek ma gikwinyowu ki iye.
2Koŋ wutam pi kwarowu Abraim, ki Cara ma obedodawu;
i kare ma alwoŋo Abraim onoŋo pe tye ki latin mo,
ento lacen amiye gum, ci onywalo litino,
dok anyayo likwaye odoko mapol twatwal.
3Pien Rwot bikweyo cwiny Cion;
bikweyo cwiny kabedone ducu ma gibalo woko,
tim ma iye bibedo calo Eden,
ki tim aroo mutwo bibedo calo poto pa Rwot;
yomcwiny madwoŋ bibedo tye kunnu,
kun dano giwero wer me pwoc ki me pak.
4"Wuwiny lokka, wun jona,
wuter itwu wuwiny lokka, wun rokka;
pien abimiyowu cik,
ki ŋolo kop atir ma bibedo macalo cen bot lurok.
5Kare me locca doŋ onyiko cok twatwal,
larre ma abikelo tye ka bino,
an ki koma aye abiloyo rok ducu;
lobo ducu ma tye i dog nam gitye ka kura,
gitye ki gen ni abilarogi.
6Wutiŋ waŋwu malo i polo,
dok wukul waŋwu piny wunen lobo;
pien polo ma wuneno-ni biket woko macalo yito,
ento lobo biti woko calo boŋo,
ka doŋ jo ma bedo iye gito woko calo ober;
ento larre ma abikelo biri nakanaka, locca pe bigik wacel.
7"Wuwiny lokka, wunjo ma wuŋeyo kit ma atir,
wun jo ma doŋ wumako cikka i cwinywu;
pi meno pe wubed ki lworo kadi dano cayowu,
cwinywu bene pe myero oballe ka ce giyetowu.
8Pien nyenye bicamogi woko calo boŋo,
okok bene bicamogi woko calo yer romo,
ento locca pe bigik wacel,
larrena bibedo pi yalwak me kare ducu."
9Co, co woko ki i waŋ nino, wek iruk teko, in ciŋ Rwot;
co woko macalo i kare ma okato, ki lwak jo me kare macon.
Pe in aye yam iŋolo Rakab iŋido woko matitino,
icobo min kulu ineko woko?
10Pe in aye ma yam imiyo pii ma i nam otwo woko,
pii madit ma onoŋo yam tut twatwal-li;
pe imiyo yo obaro dye nam matut ca,
wek jo ma gikokogi gukat ki iye wa loka nam tuŋcel?
11Jo ma Rwot okokogi bidwogo i Cion,
gibibino kun giwero wer.
Yomcwiny ma ri nakanaka pe birwenyo ki i wigi,
gibibedo ki yomcwiny madwoŋ,
cwercwiny ki cur bia woko ki botgi.
12"An aye abedo ŋat ma kweyo cwinyi.
Piŋo ilworo dano mamwa ma to woko-ni,
latin pa dano ma giketo calo lummi?
13Piŋo wii owil woko i kom Rwot ma oketi,
ma oryeyo polo,
dok bene ma ocibo te guti me lobo?
Piŋo kono ibedo ki lworo nakanaka nino ducu,
pi akemo malyet pa jo ma giuno dano wadigi,
ka ce gucako ticgi me neko dano?
Akemo malyet pa ŋat ma uno dano-ni kono tye kwene?
14Ŋat ma onoŋo gitweyo macalo mabuc gibigonyo woko oyotoyot;
en pe bito donyo piny i bur lyel, cam bene pe biremme.
15Pien an a Rwot Lubaŋani,
ma tugo pii ki i nam, miyo twagge kun mor,
nyina Rwot me mony.
16Doŋ atyeko keto lokka i dogi,
akano waŋi woko bene doŋ i tipo ciŋa, aryeyo polo,
aketo te guti me lobo, awaco bot jo Cion ni, 'Wun wujona.' "
17-Co woko ki i waŋ nino, co woko, a malo, in Jerucalem,
in ma doŋ imato kikopo me akemo ma Rwot aye omiyo boti,
i kare ma imato ducu, ci icako tagge.
18Pe tye ŋat mo ma twero peye,
i kin litinone ducu ma en onywaloni;
pe tye ŋat mo ma twero mako ciŋe,
i kin litino ducu ma en opitogi.
19Can magi aryo-ni ducu opoto i komi lawaŋ acel,
aŋa ma binywako kumo pi can magi kacel kwedi?
Giyako loboni gibalo woko liweŋ,
kec ki neko dano opoto iye magwa;
man aŋa ma bikweyo cwinyi?
20Awobeni guwille woko,
gubuto piny liraba ka ma yo ogik iye ducu,
calo til ma omoko ki obwo;
akemo pa Rwot doŋ oketo komgi woko,
ki juk ma Lubaŋani obedo ka jukogi kwede.
21Pi meno, wun jona ma giunowu doŋ wuwiny lok man,
wun jo ma wumer, ento pe wumer ki koŋo vino.
22Rwot Lubaŋawu ma pido lok pa jone owaco kuman ni,
"Nen, doŋ atyeko kwanyo kikopo woko ki i ciŋwu,
en kikopo ma miyo wumer wutagge-ni;
agulu me akemona pe dok wubimedde ki matone.
23Doŋ abimiyo i cin jo ma unowu,
ma yam doŋ guwaco botwu ni,
'Wuryebbe piny wek wukati';
omiyo wuloko ŋewu doŋ odoko ŋom me anyonagi,
dok ŋewu onoŋo doŋ tye macalo yo ma gilubo."


Ejekiel 20:21
21"Ento litinogi gujemo woko i koma; pe gulubo cikka dok bene pe gugwokke me tiyo gin ma an aciko ducu, kun noŋo ŋat ma gwoko cikka aye bedo kwo. Gupyedo cabitta woko. Mumiyo atamo ni onoŋo myero aony akemona i komgi dok ata kinigana woko i komgi ki i dye tim.


Ejekiel 2
Lubaŋa olwoŋo Ejekiel me bedo lanebi
1Ŋat ma onoŋo tye ka lok-ki owaco bota ni, "Wod pa dano, a icuŋ, ci abilok kwedi." 2I kare ma tye ka lok kweda, Cwiny pa Lubaŋa odonyo i iya ci omiyo acuŋ; pud awinyo en omedde kun loko kweda ni, 3"Wod pa dano, abecwali icit bot jo Icrael, ma gujemo ci gulokke ka lweny i koma-ni. Gin pud lujemo wa onyoo kit macalo yam kwarogi gujemo ci gutimo bal i koma-ni. 4Gin aye io ma kitgi obedo acak dok ŋutgi bene nwaŋ pe giwora. Abecwali me tito botgi gin ma an Rwot Lubaŋa abewaco botgi. 5Ka gibiwinyo lokki nyo gikwero winyone, (pien gin jo ma lujemo) ento gibiŋeyo ni lanebi yam obedo i kingi. 6Doŋ in wod pa dano, pe myero ilworgi, pe bene ilwor lok ma gin waco. Gibirumi woko macalo okuto lano ma orumi, kun ibedo i wi oton mapol; pe ilwor lokgi, cwinyi bene pe myero oballe kadi gineni ki waŋ marac, pien gin jo ma lujemo. 7Ibiloko lokka botgi, kadi ka giwinyo nyo gikwero winyone; pien gin jo ma lujemo.
8"Ento in, wod pa dano, winy gin ma an awacci; pe ibed lajemo calo jo meno ma lujemo. Ŋam dogi ci icam gin ma abemiyo boti me acama." 9-I kare ma aneno piny, ci aneno ciŋ mo ma giryeyo tuŋ bota; ci nen Onoŋo omako buk adola ma gicoyo iye coc. 10Ci oyaro buk-ki i nyima; aneno gicoyo ryoryo ducu, iye ki yo tuŋ i ŋeye bene. Aneno lok ma gicoyo iye onoŋo obedo lok me koko me can, kumo ki can.